title: 2011/295/ΕΕ: Απόφαση της Ευρωπαϊκής Κεντρικής Τράπεζας, της 20ής Απριλίου 2011 , σχετικά με την επιλογή των παροχέων υπηρεσιών δικτύου του Target2-Securities (ΕΚΤ/2011/5)

text:
               21.5.2011

               EL

               Επίσημη Εφημερίδα της Ευρωπαϊκής Ένωσης

               L 134/22

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 20ής Απριλίου 2011
   σχετικά με την επιλογή των παροχέων υπηρεσιών δικτύου του Target2-Securities
   (ΕΚΤ/2011/5)
   (2011/295/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως τα άρθρα 3.1, 12.1, 17, 18 και 22,
   Εκτιμώντας τα ακόλουθα:

               (1)

               Το Target2-Securities (εφεξής το «T2S») στόχο έχει να διευκολύνει την ενοποίηση των διαδικασιών κατά το στάδιο που έπεται της διαπραγμάτευσης, παρέχοντας τις βασικές εργασίες διακανονισμού συναλλαγών σε μετρητά και τίτλους σε χρήμα κεντρικής τράπεζας σε ουδέτερη και διασυνοριακή βάση, πανευρωπαϊκά, προκειμένου τα κεντρικά αποθετήρια τίτλων (ΚΑΤ) να είναι σε θέση να παρέχουν στους πελάτες τους εναρμονισμένες και τυποποιημένες υπηρεσίες διακανονισμού με παράδοση έναντι ταυτόχρονης πληρωμής σε ένα άρτιο τεχνικό περιβάλλον με διασυνοριακές δυνατότητες.

               (2)

               Το Φεβρουάριο του 2010, στο πλαίσιο της τρίτης ενδιάμεσης έκθεσης προόδου του T2S, το συμβούλιο για το πρόγραμμα T2S αποφάσισε ότι η Deutsche Bundesbank, η Banco de España, η Banque de France και η Banca d’Italia (εφεξής οι «4ΚΤ») θα προέβαιναν στις απαραίτητες προετοιμασίες για την επιλογή έως και τριών παροχέων υπηρεσιών δικτύου του T2S, με σκοπό την παροχή υπηρεσιών σύνδεσης στην πλατφόρμα T2S, και ότι η Banca d’Italia θα ηγείτο της διαδικασίας επιλογής.

               (3)

               Στο πλαίσιο της τέταρτης έκθεσης προόδου του T2S, το διοικητικό συμβούλιο, κατά τη συνεδρίασή του της 21ης Απριλίου 2010, αποφάσισε ότι για την παροχή υπηρεσιών δικτύου του T2S θα διενεργείτο διαγωνισμός, κατόπιν του οποίου θα χορηγούνταν έως και τρεις άδειες.

               (4)

               Τον Ιούλιο του 2010, στο πλαίσιο της πέμπτης έκθεσης προόδου του T2S, το συμβούλιο για το πρόγραμμα T2S αποφάσισε ότι η Banca d’Italia θα ενεργούσε ως εκτελεστικός βραχίονας του Ευρωσυστήματος στη διαδικασία επιλογής. Επίσης, αποφάσισε ότι το ίδιο αυτό συμβούλιο θα ήταν υπεύθυνο για τον ορισμό των μελών της επιτροπής επιλογής, ενώ οι κεντρικές τράπεζες του Ευρωσυστήματος θα έφεραν την ευθύνη για τον καθορισμό των κριτηρίων επιλογής και την τελική απόφαση της επιτροπής επιλογής με βάση τα εν λόγω κριτήρια. Η Banca d’Italia θα ήταν υπεύθυνη για την ορθή διεξαγωγή της διαδικασίας επιλογής, η δε συγκεκριμένη ευθύνη της όσον αφορά την εν λόγω διαδικασία θα ήταν διακριτή από την ευθύνη των 4ΚΤ βάσει της συμφωνίας επιπέδου 2 — επιπέδου 3.

               (5)

               Στις 13 Αυγούστου 2010 το συμβούλιο για το πρόγραμμα T2S αποφάσισε ότι η ευθύνη της Banca d’Italia θα πρέπει να διευκρινιστεί περαιτέρω στο πλαίσιο εντολής των κεντρικών τραπεζών του Ευρωσυστήματος προς την Banca d’Italia για τη διεξαγωγή της διαδικασίας επιλογής.

               (6)

               Σκοπός της διαδικασίας επιλογής είναι η ανάθεση σε παροχείς υπηρεσιών δικτύου της παροχής μιας δέσμης προκαθορισμένων υπηρεσιών σύνδεσης, στο πλαίσιο των οποίων οι παροχείς υπηρεσιών δικτύου του T2S σχεδιάζουν, υλοποιούν, παρέχουν και υποστηρίζουν λύσεις σύνδεσης για την ασφαλή ανταλλαγή επιχειρηματικών πληροφοριών μεταξύ των άμεσα συνδεδεμένων συμμετεχόντων στο T2S και της πλατφόρμας T2S.

               (7)

               Παρότι η διαδικασία επιλογής των παροχέων υπηρεσιών δικτύου του T2S δεν εμπίπτει στο πεδίο εφαρμογής της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου της 31ης Μαρτίου 2004 περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (1), οι κανόνες της εν λόγω οδηγίας, καθώς και οι διαδικασίες που προβλέπονται στην απόφαση ΕΚΤ/2008/17 της Ευρωπαϊκής Κεντρικής Τράπεζας, της 17ης Νοεμβρίου 2008, που καθορίζει το πλαίσιο το οποίο διέπει την κοινή ανάθεση συμβάσεων προμηθειών του Ευρωσυστήματος (2), όπως και οι εθνικές νομοθετικές διατάξεις που ενσωματώνουν την οδηγία 2004/18/ΕΚ, εφόσον έχουν εφαρμογή στην εντολοδόχο κεντρική τράπεζα, θα πρέπει να χρησιμοποιούνται ως γενικές κατευθυντήριες γραμμές.

               (8)

               Το διοικητικό συμβούλιο ανέθεσε τη διεξαγωγή της διαδικασίας επιλογής των παροχέων υπηρεσιών δικτύου του T2S στην Banca d’Italia.

               (9)

               Η Banca d’Italia απεδέχθη την ανάθεση των σχετικών καθηκόντων και επιβεβαίωσε τη βούλησή της να ενεργεί σύμφωνα με την παρούσα απόφαση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   α)   «κεντρική τράπεζα»: η Ευρωπαϊκή Κεντρική Τράπεζα (ΕΚΤ) ή εθνική κεντρική τράπεζα (ΕθνΚΤ) της ζώνης του ευρώ ή άλλη κεντρική τράπεζα που καθιστά διαθέσιμο το νόμισμά της στο T2S·
   β)   «κεντρικό αποθετήριο τίτλων» (ΚΑΤ): οντότητα η οποία: α) καθιστά δυνατή την επεξεργασία και το διακανονισμό συναλλαγών σε τίτλους μέσω λογιστικών εγγραφών· β) παρέχει υπηρεσίες θεματοφύλακα, π.χ. τη διεκπεραίωση διαχειριστικών εταιρικών πράξεων και εξοφλήσεων· και γ) διαδραματίζει ενεργό ρόλο στη διασφάλιση της αρτιότητας των εκδόσεων τίτλων·
   γ)   «συμβούλιο για το πρόγραμμα T2S»: διοικητικό όργανο του Ευρωσυστήματος που συστάθηκε με την απόφαση ΕΚΤ/2009/6 της Ευρωπαϊκής Κεντρικής Τράπεζας, της 19ης Μαρτίου 2009, σχετικά με τη σύσταση του συμβουλίου για το πρόγραμμα Target2-Securities (3), καθήκον του οποίου είναι η εκπόνηση προτάσεων για το διοικητικό συμβούλιο όσον αφορά καίρια ζητήματα στρατηγικής και η εκτέλεση καθηκόντων αμιγώς τεχνικής φύσης σε σχέση με το T2S, ή το όργανο που θα το διαδεχθεί·
   δ)   «παροχέας υπηρεσιών δικτύου του T2S»: παροχέας υπηρεσιών δικτύου ο οποίος έχει συμβληθεί σε σύμβαση χορήγησης άδειας για την παροχή υπηρεσιών σύνδεσης·
   ε)   «υπηρεσίες σύνδεσης»: η παροχή άμεσης δικτυακής σύνδεσης στην πλατφόρμα T2S, την οποία ζητά από ορισμένο παροχέα υπηρεσιών δικτύου του T2S ένας άμεσα συνδεδεμένος συμμετέχων στο T2S, προκειμένου να χρησιμοποιεί τις υπηρεσίες του T2S ή να ασκεί καθήκοντα και αρμοδιότητες σε σχέση με τις εν λόγω υπηρεσίες·
   στ)   «άδεια»: η πράξη με την οποία ένας παροχέας υπηρεσιών δικτύου του T2S αποκτά το δικαίωμα, το οποίο χορηγείται από τις κεντρικές τράπεζες του Ευρωσυστήματος, να παρέχει στους άμεσα συνδεδεμένους συμμετέχοντες στο T2S ένα σύνολο προκαθορισμένων υπηρεσιών σύνδεσης, βάσει των οποίων ο παροχέας υπηρεσιών δικτύου του T2S σχεδιάζει, υλοποιεί, παρέχει και υποστηρίζει λύσεις για την ασφαλή ανταλλαγή ηλεκτρονικών δεδομένων μεταξύ των άμεσα συνδεδεμένων συμμετεχόντων στο T2S και της πλατφόρμας T2S·
   ζ)   «επιτροπή επιλογής»: πενταμελής επιτροπή εμπειρογνωμόνων που περιλαμβάνει έναν εκπρόσωπο της εντολοδόχου κεντρικής τράπεζας (ο οποίος εκτελεί καθήκοντα προέδρου), έναν εκπρόσωπο των 4ΚΤ, έναν εκπρόσωπο της EPCO, καθώς και δύο εκπροσώπους των κεντρικών τραπεζών του Ευρωσυστήματος, που υποδεικνύονται από το συμβούλιο για το πρόγραμμα T2S και διορίζονται επισήμως από την εντολοδόχο κεντρική τράπεζα·
   η)   «υπηρεσία συντονισμού προμηθειών του Ευρωσυστήματος» (EPCO): το όργανο που συστάθηκε με την απόφαση ΕΚΤ/2008/17 για το συντονισμό της κοινής ανάθεσης συμβάσεων προμηθειών του Ευρωσυστήματος·
   θ)   «κεντρική τράπεζα του Ευρωσυστήματος»: ΕθνΚΤ της ζώνης του ευρώ ή η ΕΚΤ·
   ι)   «συμφωνία επιπέδου 2 — επιπέδου 3»: συμφωνία προμήθειας και λειτουργίας, την οποία διαπραγματεύεται το συμβούλιο για το πρόγραμμα T2S με τις 4ΚΤ, εγκρίνει το διοικητικό συμβούλιο και ακολούθως υπογράφουν οι κεντρικές τράπεζες του Ευρωσυστήματος και οι 4ΚΤ. Περιέχει τους πρόσθετους ειδικότερους όρους των καθηκόντων και αρμοδιοτήτων των 4ΚΤ, του συμβουλίου για το πρόγραμμα T2S και των κεντρικών τραπεζών του Ευρωσυστήματος;
   ια)   «άμεσα συνδεδεμένος συμμετέχων στο T2S»: κάθε οντότητα εξουσιοδοτημένη να ανταλλάσσει ηλεκτρονικά δεδομένα με την πλατφόρμα T2S·
   ιβ)   «εντολοδόχος κεντρική τράπεζα»: ΕθνΚΤ της ζώνης του ευρώ η οποία διορίζεται από το διοικητικό συμβούλιο υπεύθυνη για τη διεξαγωγή της διαδικασίας επιλογής των παροχέων υπηρεσιών δικτύου του T2S και στην οποία εκχωρείται από τις κεντρικές τράπεζες του Ευρωσυστήματος η εξουσία να συνάπτει με τους επιλεγμένους συμμετέχοντες τις συμβάσεις χορήγησης άδειας στο όνομα και για λογαριασμό των κεντρικών τραπεζών του Ευρωσυστήματος·
   ιγ)   «υπηρεσίες T2S»: οι υπηρεσίες που θα παρέχουν οι κεντρικές τράπεζες του Ευρωσυστήματος στα ΚΑΤ και στις κεντρικές τράπεζες·
   ιδ)   «σύμβαση χορήγησης άδειας»: σύμβαση που διέπεται από το γερμανικό δίκαιο, την οποία προτείνει το συμβούλιο για το πρόγραμμα T2S και εγκρίνει το διοικητικό συμβούλιο, και η οποία καθορίζει τα αμοιβαία δικαιώματα και τις υποχρεώσεις των κεντρικών τραπεζών του Ευρωσυστήματος και του οικείου παροχέα υπηρεσιών δικτύου του T2S·
   ιε)   «επιλεγμένος συμμετέχων»: συμμετέχων στη διαδικασία επιλογής των παροχέων υπηρεσιών δικτύου του T2S στον οποίο ανατέθηκε σύμβαση χορήγησης άδειας·
   ιστ)   «προκήρυξη του διαγωνισμού»: η προκήρυξη της διαδικασίας επιλογής, η οποία δημοσιεύεται στην Επίσημη Εφημερίδα της Ευρωπαϊκής Ένωσης και στην εθνική επίσημη εφημερίδα του κράτους μέλους όπου είναι εγκατεστημένη η εντολοδόχος κεντρική τράπεζα·
   ιζ)   «κανόνες ανάθεσης»: οι λεπτομερείς κανόνες που διέπουν τη διαδικασία επιλογής και αποτελούν τμήμα των δημοσιευόμενων πράξεων επιλογής·
   ιη)   «πράξεις επιλογής»: η ανακοίνωση της ανάθεσης, η προκήρυξη του διαγωνισμού, καθώς και οι κανόνες ανάθεσης με τα παραρτήματα και τα συνημμένα έγγραφά τους·
   ιθ)   «ΕθνΚΤ της ζώνης του ευρώ»: η ΕθνΚΤ κράτους μέλους με νόμισμα το ευρώ·
   κ)   «εξακρίβωση της δυνατότητας υλοποίησης της προτεινόμενης λύσης»: δοκιμασία που διενεργεί ο παροχέας υπηρεσιών δικτύου του T2S μετά τη σύναψη της σύμβασης χορήγησης άδειας, προκειμένου να εξακριβωθεί ότι η λύση που προτείνει πληροί τις βασικές απαιτήσεις λειτουργικότητας, ανθεκτικότητας και ασφάλειας·
   κα)   «ημερομηνία έναρξης λειτουργίας»: ημερομηνία κατά την οποία το πρώτο ΚΑΤ αρχίζει να χρησιμοποιεί τις υπηρεσίες T2S.
   Άρθρο 2
   Εντολοδόχος κεντρική τράπεζα
   Προς όφελος των κεντρικών τραπεζών του Ευρωσυστήματος, η εντολοδόχος κεντρική τράπεζα:

               α)

               διεξάγει τη διαδικασία επιλογής των παροχέων υπηρεσιών δικτύου του T2S σε πλήρη συνεργασία με το συμβούλιο για το πρόγραμμα T2S και την επιτροπή επιλογής, στο όνομά της και για λογαριασμό των κεντρικών τραπεζών του Ευρωσυστήματος, παρέχοντας τους υλικούς και ανθρώπινους πόρους που απαιτούνται προκειμένου να διασφαλιστεί ότι κατά τη διαδικασία επιλογής τηρείται η νομοθεσία που ισχύει στο κράτος μέλος της εντολοδόχου κεντρικής τράπεζας και

               β)

               συνάπτει, σύμφωνα με την απόφαση της επιτροπής επιλογής, την οικεία σύμβαση χορήγησης άδειας στο όνομα και για λογαριασμό των κεντρικών τραπεζών του Ευρωσυστήματος, ενώ ο συνολικός αριθμός των παροχέων υπηρεσιών δικτύου του T2S δεν υπερβαίνει τους δύο σε καμία χρονική στιγμή.

         Άρθρο 3
   Όροι επιλογής και ανάθεσης
   1.   Η εντολοδόχος κεντρική τράπεζα διεξάγει τη διαδικασία επιλογής των παροχέων υπηρεσιών δικτύου του T2S σύμφωνα με τις γενικές αρχές της συνθήκης για τη λειτουργία της Ευρωπαϊκής Ένωσης, στις οποίες περιλαμβάνονται οι αρχές της διαφάνειας, της αναλογικότητας, της ίσης μεταχείρισης, της ισότιμης πρόσβασης και της απαγόρευσης των διακρίσεων.
   2.   Ο συνολικός αριθμός των παροχέων υπηρεσιών δικτύου του T2S δεν υπερβαίνει τους δύο σε καμία χρονική στιγμή.
   3.   Κατά τη διεξαγωγή της διαδικασίας επιλογής η εντολοδόχος κεντρική τράπεζα τηρεί ιδίως τους ακόλουθους όρους:

               α)

               για τη χορήγηση των αδειών διεξάγει ανοικτή διαδικασία κατά την οποία μπορεί να υποβάλλει προσφορά κάθε ενδιαφερόμενος οικονομικός φορέας·

               β)

               όλες οι πράξεις επιλογής καταρτίζονται από κοινού από τις κεντρικές τράπεζες του Ευρωσυστήματος και την εντολοδόχο κεντρική τράπεζα και εγκρίνονται από το συμβούλιο για το πρόγραμμα T2S·

               γ)

               οι παροχείς υπηρεσιών δικτύου του T2S επιλέγονται με βάση τη χαμηλότερη μέγιστη τιμή για ένα τυποποιημένο σύνολο υπηρεσιών που θα παρέχεται στην κοινότητα των άμεσα συνδεδεμένων συμμετεχόντων στο T2S, σύμφωνα με το μοντέλο που έχει εγκρίνει το συμβούλιο για το πρόγραμμα T2S·

               δ)

               όλες οι πράξεις επιλογής δημοσιεύονται στην αγγλική γλώσσα. Η εντολοδόχος κεντρική τράπεζα μπορεί επίσης να δημοσιεύει την προκήρυξη του διαγωνισμού στην επίσημη γλώσσα της. Οι συμμετέχοντες στη διαδικασία επιλογής υποβάλλουν τις προσφορές τους και όλα τα συμπληρωματικά έγγραφα στην αγγλική γλώσσα·

               ε)

               η εντολοδόχος κεντρική τράπεζα διευκρινίζει στην προκήρυξη του διαγωνισμού ότι η διαδικασία επιλογής διεξάγεται στο όνομα και για λογαριασμό της, καθώς και για λογαριασμό των κεντρικών τραπεζών του Ευρωσυστήματος·

               στ)

               η εντολοδόχος κεντρική τράπεζα δημοσιεύει την προκήρυξη του διαγωνισμού τουλάχιστον: i) στην Επίσημη Εφημερίδα της Ευρωπαϊκής Ένωσης· ii) στην εθνική επίσημη εφημερίδα που χρησιμοποιείται για τη δημοσίευση προκηρύξεων διαγωνισμού από την εντολοδόχο κεντρική τράπεζα· iii) σε δύο εθνικές εφημερίδες· και iv) στην εφημερίδα Financial Times και στο περιοδικό The Economist. Οι πράξεις επιλογής δημοσιεύονται στο δικτυακό τόπο της εντολοδόχου κεντρικής τράπεζας. Η προκήρυξη του διαγωνισμού δημοσιεύεται επίσης στο δικτυακό τόπο της ΕΚΤ, με σύνδεσμο προς το δικτυακό τόπο της εντολοδόχου κεντρικής τράπεζας προκειμένου να είναι δυνατή η πρόσβαση σε όλες τις πράξεις επιλογής·

               ζ)

               η εντολοδόχος κεντρική τράπεζα απαντά σε διευκρινιστικές ερωτήσεις σχετικά με τη διαδικασία επιλογής οι οποίες αποστέλλονται στην ηλεκτρονική διεύθυνση που αναγράφεται στην προκήρυξη του διαγωνισμού. Οι εν λόγω απαντήσεις δημοσιεύονται από την εντολοδόχο κεντρική τράπεζα και την ΕΚΤ στους δικτυακούς τους τόπους·

               η)

               τα μέλη της επιτροπής επιλογής υποδεικνύονται από το συμβούλιο για το πρόγραμμα T2S και διορίζονται επισήμως από την εντολοδόχο κεντρική τράπεζα αμέσως μετά το πέρας της περιόδου υποβολής προσφορών·

               θ)

               τα μέλη της επιτροπής επιλογής υποχρεούνται να υπογράφουν την εγκεκριμένη από το συμβούλιο για το πρόγραμμα T2S δήλωση περί μη σύγκρουσης συμφερόντων·

               ι)

               η εντολοδόχος κεντρική τράπεζα αναλαμβάνει το λειτουργικό τμήμα της διαδικασίας επιλογής·

               ια)

               η επιτροπή επιλογής, μεταξύ άλλων, εξετάζει τα διοικητικά και τεχνικά έγγραφα και αποφασίζει για τον αποκλεισμό από τη διαδικασία επιλογής των συμμετεχόντων που δεν πληρούν τις προϋποθέσεις συμμετοχής. Η επιτροπή επιλογής αξιολογεί τις ασυνήθιστα χαμηλές προσφορές με βάση τους κανόνες που προβλέπονται στις πράξεις επιλογής. Η επιτροπή επιλογής κατατάσσει τους συμμετέχοντες που δεν έχουν αποκλειστεί από τη διαδικασία επιλογής κατ’ αύξουσα σειρά με βάση τις οικονομικές προσφορές τους·

               ιβ)

               Η εντολοδόχος κεντρική τράπεζα κοινοποιεί επισήμως στους ενδιαφερόμενους συμμετέχοντες όλες τις αποφάσεις της επιτροπής επιλογής χρησιμοποιώντας ασφαλές και ταχύ μέσο γραπτής επικοινωνίας.

         4.   Μετά την κατάταξη των συμμετεχόντων από την επιτροπή επιλογής σύμφωνα με την παράγραφο 3 στοιχείο ια) (προκαταρκτική ανάθεση), η εντολοδόχος κεντρική τράπεζα, με δική της ευθύνη, πραγματοποιεί εσωτερικό έλεγχο νομιμότητας προκειμένου να εξακριβωθεί η ορθή διεξαγωγή της διαδικασίας επιλογής. Εφόσον ο ανωτέρω έλεγχος ολοκληρωθεί επιτυχώς, η εντολοδόχος κεντρική τράπεζα εκδίδει την τελική ανάθεση και επαληθεύει ότι οι επιλεγμένοι συμμετέχοντες πληρούν τις προϋποθέσεις συμμετοχής και ότι το περιεχόμενο των υπεύθυνων δηλώσεών τους είναι αληθές. Σε περίπτωση που ο έλεγχος νομιμότητας δεν ολοκληρωθεί επιτυχώς, η τελική ανάθεση αναβάλλεται και η εντολοδόχος κεντρική τράπεζα ζητά σχετική καθοδήγηση από το συμβούλιο για το πρόγραμμα T2S.
   5.   Για όλα τα δικαιώματα και τις υποχρεώσεις που απορρέουν από τη διαδικασία επιλογής, η εντολοδόχος κεντρική τράπεζα ενεργεί στο όνομα και για λογαριασμό της, καθώς και για λογαριασμό των κεντρικών τραπεζών του Ευρωσυστήματος. Επίσης, αναφέρεται σχετικά στο συμβούλιο για το πρόγραμμα T2S και συμμορφώνεται με τις αποφάσεις που λαμβάνει το τελευταίο.
   6.   Τα έξοδα που συνδέονται με την εκπλήρωση των καθηκόντων της εντολοδόχου κεντρικής τράπεζας στο πλαίσιο της διαδικασίας επιλογής βαρύνουν την ίδια.
   Άρθρο 4
   Σύμβαση χορήγησης άδειας
   1.   Αφού ολοκληρωθεί η διαδικασία επιλογής και ανάθεσης από την εντολοδόχο κεντρική τράπεζα σύμφωνα με τους προαναφερθέντες όρους, η εντολοδόχος κεντρική τράπεζα και η επιτροπή επιλογής λαμβάνουν όλα τα απαραίτητα προπαρασκευαστικά μέτρα προκειμένου η εντολοδόχος κεντρική τράπεζα να μπορέσει να συνάψει σύμβαση χορήγησης άδειας με καθέναν από τους επιλεγμένους συμμετέχοντες στο όνομα και για λογαριασμό των κεντρικών τραπεζών του Ευρωσυστήματος. Προς το σκοπό αυτόν οι κεντρικές τράπεζες του Ευρωσυστήματος εξουσιοδοτούν την εντολοδόχο κεντρική τράπεζα, με χωριστό πληρεξούσιο, να συνάψει τις συμβάσεις χορήγησης άδειας στο όνομα και για λογαριασμό των κεντρικών τραπεζών του Ευρωσυστήματος (άμεση αντιπροσώπευση).
   2.   Μετά τη σύναψη της σύμβασης χορήγησης άδειας, ο παροχέας υπηρεσιών δικτύου του T2S προβαίνει στην εξακρίβωση της δυνατότητας υλοποίησης της προτεινόμενης λύσης. Εάν ο παροχέας υπηρεσιών δικτύου του T2S δεν μπορέσει να διεξάγει με επιτυχία την ως άνω διαδικασία εξακρίβωσης, η σύμβαση χορήγησης άδειας λύεται. Στην περίπτωση αυτή η εντολοδόχος κεντρική τράπεζα χορηγεί άδεια στο συμμετέχοντα στη διαδικασία επιλογής που καταλαμβάνει την αμέσως επόμενη υψηλότερη θέση στον πίνακα κατάταξης μετά τους επιλεγμένους συμμετέχοντες.
   3.   Με την επιφύλαξη των διατάξεων των επόμενων παραγράφων, άδεια που χορηγήθηκε κατά την αρχική διαδικασία επιλογής λήγει επτά έτη μετά την ημερομηνία έναρξης λειτουργίας.
   4.   Σε περίπτωση πρόωρης λύσης της σύμβασης χορήγησης άδειας που έχει συναφθεί με ορισμένο παροχέα υπηρεσιών δικτύου του T2S, μετά όμως από την επιτυχή ολοκλήρωση της διαδικασίας εξακρίβωσης της δυνατότητας υλοποίησης της προτεινόμενης λύσης, το συμβούλιο για το πρόγραμμα T2S αποφασίζει, κατά τη διακριτική του ευχέρεια, εάν θα προταθεί η σύναψη σύμβασης χορήγησης άδειας στο συμμετέχοντα στη διαδικασία επιλογής που καταλαμβάνει την αμέσως επόμενη υψηλότερη θέση στον πίνακα κατάταξης μετά από τους επιλεγμένους συμμετέχοντες ή εάν αυτή θα ανατεθεί σε άλλον παροχέα υπηρεσιών δικτύου κατόπιν νέας διαδικασίας επιλογής που θα διενεργήσει η εντολοδόχος κεντρική τράπεζα ή άλλη κεντρική τράπεζα του Ευρωσυστήματος που διορίζεται από το διοικητικό συμβούλιο. Η νέα σύμβαση χορήγησης άδειας έχει διάρκεια επτά ετών.
   5.   Κατόπιν αιτήματος του συμβουλίου για το πρόγραμμα T2S, η εντολοδόχος κεντρική τράπεζα παρατείνει τη διάρκεια όλων των συμβάσεων χορήγησης άδειας δύο φορές κατά ένα έτος.
   6.   Η εντολοδόχος κεντρική τράπεζα εξουσιοδοτείται να εκπροσωπεί τις κεντρικές τράπεζες του Ευρωσυστήματος από κοινού έναντι των παροχέων υπηρεσιών δικτύου του T2S και λοιπών τρίτων σε ό,τι αφορά τις υπηρεσίες σύνδεσης, καθώς και να διαχειρίζεται τις συμβάσεις χορήγησης άδειας στο όνομα και για λογαριασμό των κεντρικών τραπεζών του Ευρωσυστήματος σε διαρκή βάση, μεταξύ άλλων, απαιτώντας την ικανοποίηση των δικαιωμάτων και την εκπλήρωση των υποχρεώσεων των κεντρικών τραπεζών του Ευρωσυστήματος, ακόμη και ενώπιον δικαστηρίων, όπως, ενδεικτικά, σε περιπτώσεις παράβασης συμβατικής υποχρέωσης, πρόκλησης ζημίας, καταγγελίας σύμβασης, αμφισβήτησης ή άλλης τυχόν τροποποίησης σύμβασης. Εν προκειμένω, η εντολοδόχος κεντρική τράπεζα αναφέρεται στο συμβούλιο για το πρόγραμμα T2S και ακολουθεί τις οδηγίες που αυτό εκδίδει.
   7.   Η εντολοδόχος κεντρική τράπεζα λαμβάνει όλα τα απαραίτητα μέτρα για την εκπλήρωση των καθηκόντων και υποχρεώσεων των κεντρικών τραπεζών του Ευρωσυστήματος και, εφόσον συντρέχει περίπτωση, της ίδιας, σε σχέση με τις συμβάσεις χορήγησης άδειας· αναφέρεται σχετικά στο συμβούλιο για το πρόγραμμα T2S και ακολουθεί τυχόν σχετικές οδηγίες του.
   8.   Η εντολοδόχος κεντρική τράπεζα παραλαμβάνει όλες τις κοινοποιήσεις, δηλώσεις και αγωγές, περιλαμβανομένων και των επιδιδόμενων δικογράφων, που αφορούν σύμβαση χορήγησης άδειας προκειμένου να μπορεί να ασκεί τα δικαιώματα ή να εκπληρώνει τις υποχρεώσεις των κεντρικών τραπεζών του Ευρωσυστήματος και, εφόσον συντρέχει περίπτωση, της ίδιας, σε σχέση με σύμβαση χορήγησης άδειας.
   9.   Με την επιφύλαξη των διατάξεων του άρθρου 5, οι κεντρικές τράπεζες του Ευρωσυστήματος αποδίδουν στην εντολοδόχο κεντρική τράπεζα όλα τα εύλογα έξοδα στα οποία αυτή υποβάλλεται για τη διαχείριση και την παρακολούθηση των συμβάσεων χορήγησης άδειας σύμφωνα με τις παραγράφους 6 έως 8.
   Άρθρο 5
   Αξιώσεις αποζημίωσης
   1.   Η εντολοδόχος κεντρική τράπεζα ευθύνεται απεριόριστα έναντι των κεντρικών τραπεζών του Ευρωσυστήματος για κάθε απώλεια ή ζημία που προκαλείται από απάτη ή δόλο κατά την άσκηση των δικαιωμάτων και την εκπλήρωση των υποχρεώσεών της βάσει της παρούσας απόφασης. Ευθύνεται έναντι των κεντρικών τραπεζών του Ευρωσυστήματος για κάθε απώλεια ή ζημία που προκαλείται από βαρεία αμέλειά της κατά την εκπλήρωση των υποχρεώσεών της που απορρέουν από την παρούσα απόφαση· στην περίπτωση αυτή η ευθύνη της περιορίζεται στο ανώτατο συνολικό ποσό των 2 000 000 ευρώ ανά ημερολογιακό έτος.
   2.   Σε περίπτωση που τρίτος υφίσταται απώλειες ή ζημίες που προκαλούνται από απάτη ή δόλο της εντολοδόχου κεντρικής τράπεζας κατά την εκπλήρωση των καθηκόντων της βάσει της παρούσας απόφασης, αυτή ευθύνεται για τυχόν αποζημίωση που πρέπει να καταβληθεί στον εν λόγω τρίτο.
   3.   Σε περίπτωση που τρίτος υφίσταται απώλειες ή ζημίες που προκαλούνται από βαρεία ή απλή αμέλεια της εντολοδόχου κεντρικής τράπεζας κατά την εκπλήρωση των καθηκόντων της βάσει της παρούσας απόφασης, η εντολοδόχος κεντρική τράπεζα ευθύνεται για τυχόν αποζημίωση που πρέπει να καταβληθεί στον εν λόγω τρίτο. Οι κεντρικές τράπεζες του Ευρωσυστήματος αποδίδουν στην εντολοδόχο κεντρική τράπεζα κάθε τέτοια αποζημίωση κατά το ποσό που υπερβαίνει το ανώτατο συνολικό ποσό των 2 000 000 ευρώ ανά ημερολογιακό έτος βάσει διάταξης δικαστηρίου ή συμφωνίας συμβιβασμού μεταξύ της εντολοδόχου κεντρικής τράπεζας και του τρίτου, υπό την προϋπόθεση ότι η συμφωνία συμβιβασμού έχει προηγουμένως εγκριθεί από το συμβούλιο για το πρόγραμμα T2S.
   4.   Οι κεντρικές τράπεζες του Ευρωσυστήματος αποδίδουν στην εντολοδόχο κεντρική τράπεζα ολοσχερώς και αμέσως τυχόν αποζημίωση που αυτή κατέβαλε σε τρίτους και η οποία απορρέει από: α) τις προϋποθέσεις συμμετοχής και τα κριτήρια ανάθεσης· β) απόφαση της επιτροπής επιλογής βάσει των προϋποθέσεων συμμετοχής και των κριτηρίων ανάθεσης· γ) εσφαλμένες ενέργειες της επιτροπής επιλογής, εκτός εάν η τελευταία ενήργησε σύμφωνα με γραπτή συμβουλή της εντολοδόχου κεντρικής τράπεζας ή δεν έλαβε από την εντολοδόχο κεντρική τράπεζα εκ των προτέρων κατάλληλη γραπτή συμβουλή επί του σχετικού ζητήματος· δ) απόφαση ή γεγονός που εκφεύγει του ελέγχου της εντολοδόχου κεντρικής τράπεζας, συμπεριλαμβανομένων εκείνων που μπορούν να επηρεάσουν την αποτελεσματικότητα των χορηγούμενων αδειών.
   5.   Η εντολοδόχος κεντρική τράπεζα δεν εισπράττει από τις κεντρικές τράπεζες του Ευρωσυστήματος αποζημίωση που κατέβαλε σε τρίτους λόγω λειτουργικών ενεργειών και λοιπών διαδικαστικών πράξεων που εμπίπτουν στο πεδίο ευθύνης της, εκτός εάν η εντολοδόχος κεντρική τράπεζα ενήργησε, παρά τη δική της αντίθετη συμβουλή, σύμφωνα με τις οδηγίες του συμβουλίου για το πρόγραμμα T2S βάσει του άρθρου 3 παράγραφος 5.
   6.   Σε περίπτωση άσκησης αγωγών από τρίτους για πράξεις ή παραλείψεις συντελούμενες στο πλαίσιο της διαδικασίας επιλογής, για τις οποίες οι κεντρικές τράπεζες του Ευρωσυστήματος οφείλουν να αναλάβουν την αποκλειστική ευθύνη, οι κεντρικές τράπεζες του Ευρωσυστήματος, μετά από διαβούλευση με την εντολοδόχο κεντρική τράπεζα, δίδουν εγκαίρως οδηγίες στην τελευταία σχετικά με τα μέτρα που πρέπει να λάβει, π.χ. εκπροσώπηση από εξωτερικό νομικό σύμβουλο ή από τη νομική υπηρεσία της. Αφού ληφθεί η απόφαση όσον αφορά τις ενέργειες σε περίπτωση δίκης, τα δικαστικά έξοδα και τέλη που συνεπάγεται τυχόν αγωγή βαρύνουν τις κεντρικές τράπεζες του Ευρωσυστήματος.
   7.   Οι κεντρικές τράπεζες του Ευρωσυστήματος αναλαμβάνουν την ευθύνη για πράξεις και παραλείψεις μεμονωμένων μελών της επιτροπής επιλογής σε σχέση με τη διαδικασία επιλογής.
   8.   Σε περίπτωση άσκησης αγωγών από τρίτους για πράξεις ή παραλείψεις που αφορούν διαδικασία επιλογής, για τις οποίες η εντολοδόχος κεντρική τράπεζα αναλαμβάνει την αποκλειστική ευθύνη, αυτή συνεργάζεται πλήρως με τις κεντρικές τράπεζες του Ευρωσυστήματος για τα μέτρα που πρέπει να λάβει, π.χ. εκπροσώπηση από εξωτερικό νομικό σύμβουλο ή από τη νομική της υπηρεσία, και βαρύνεται με τα έξοδα που προκύπτουν.
   9.   Σε περίπτωση που οι κεντρικές τράπεζες του Ευρωσυστήματος και η εντολοδόχος κεντρική τράπεζα ευθύνονται από κοινού για απώλειες ή ζημίες που υπέστη τρίτος, τα έξοδα βαρύνουν κατ’ ισομοιρία κάθε μία από αυτές.
   Άρθρο 6
   Τελικές διατάξεις
   1.   Μια εντολή εξακολουθεί να ισχύει για επτά χρόνια από την ημερομηνία έναρξης λειτουργίας.
   2.   Η λήξη εντολής δεν επηρεάζει την ισχύ των σχετικών συμβάσεων χορήγησης άδειας.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει δύο ημέρες μετά την έκδοσή της.

      Φρανκφούρτη, 20 Απριλίου 2011.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 134 της 30.4.2004, σ. 114.

      (2)  ΕΕ L 319 της 29.11.2008, σ. 76.

      (3)  ΕΕ L 102 της 22.4.2009, σ. 12.


title: 2012/612/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή για την εκτέλεση του προϋπολογισμού της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα, για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/334

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή για την εκτέλεση του προϋπολογισμού της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα, για το οικονομικό έτος 2010
   (2012/612/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης της πρωτοβουλίας για τα καινοτόμα φάρμακα για το οικονομικό έτος 2010, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06086/2012 - C7-0050/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 73/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης της πρωτοβουλίας για τα καινοτόμα φάρμακα (3), και ιδίως το άρθρο 11 παράγραφος 4,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0108/2012),

               1.

               χορηγεί απαλλαγή στον εκτελεστικό διευθυντή της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα για την εκτέλεση του προϋπολογισμού της κοινής επιχείρησης για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 368 της 16.12.2011, σ. 17.

      (2)  ΕΕ L 248 της 16.9.2002, σ. 1.

      (3)  ΕΕ L 30 της 4.2.2008, σ. 38.

      (4)  ΕΕ L 357 της 31.12.2002, σ. 72.
    ---documentbreak---

               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/335

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα για το οικονομικό έτος 2010
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της κοινής επιχείρησης για την υλοποίηση της κοινής τεχνολογικής πρωτοβουλίας για τα καινοτόμα φάρμακα για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης της πρωτοβουλίας για τα καινοτόμα φάρμακα για το οικονομικό έτος 2010, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06086/2012 - C7-0050/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 73/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης της πρωτοβουλίας για τα καινοτόμα φάρμακα (3), και ιδίως το άρθρο 11 παράγραφος 4,

               —

               έχοντας υπόψη τους δημοσιονομικούς κανόνες της κοινής επιχείρησης της πρωτοβουλίας για τα καινοτόμα φάρμακα που θεσπίσθηκαν με απόφαση του διοικητικού συμβουλίου της 2ας Φεβρουαρίου 2009,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0108/2012),

               A.

               λαμβάνοντας υπόψη ότι η κοινή επιχείρηση για τα καινοτόμα φάρμακα («η κοινή επιχείρηση») συστάθηκε τον Δεκέμβριο του 2007 για περίοδο δέκα ετών, με σκοπό να βελτιώσει σημαντικά την αποδοτικότητα και την αποτελεσματικότητα της διαδικασίας ανάπτυξης φαρμάκων, ώστε μακροπρόθεσμα ο φαρμακευτικός κλάδος να παράγει πιο αποτελεσματικά και ασφαλή καινοτόμα φάρμακα·

               B.

               λαμβάνοντας υπόψη ότι η κοινή επιχείρηση άρχισε να λειτουργεί αυτόνομα στις 16 Νοεμβρίου 2009·

               Γ.

               λαμβάνοντας υπόψη ότι το Ελεγκτικό Συνέδριο επισημαίνει πως έλαβε εύλογη διαβεβαίωση ότι οι ετήσιοι λογαριασμοί της κοινής επιχείρησης για το οικονομικό έτος 2010 είναι αξιόπιστοι και οι υποκείμενες πράξεις νόμιμες και κανονικές·

               Δ.

               λαμβάνοντας υπόψη ότι η μέγιστη συνεισφορά της Ένωσης προς την κοινή επιχείρηση, για δέκα έτη, ανέρχεται σε 1 000 000 000 EUR και θα καταβληθεί από τον προϋπολογισμό του έβδομου προγράμματος-πλαισίου για την έρευνα·

               E.

               λαμβάνοντας υπόψη ότι το οικονομικό έτος 2010 ο προϋπολογισμός της κοινής επιχείρησης ανήλθε σε 107 150 584 EUR·

      Δημοσιονομική και χρηματοοικονομική διαχείριση

               1.

               επισημαίνει με ανησυχία ότι ο ετήσιος προϋπολογισμός της κοινής επιχείρησης για το οικονομικό έτος 2010 και το σχέδιο εκτέλεσης εγκρίθηκαν από το διοικητικό συμβούλιο μόλις στις 16 Μαρτίου 2010 και επομένως για ολόκληρο σχεδόν το πρώτο τρίμηνο του συγκεκριμένου έτους η κοινή επιχείρηση ήταν υποχρεωμένη να εφαρμόζει τον δημοσιονομικό κανόνα των προσωρινών δωδεκατημορίων για τις πληρωμές·

               2.

               εκφράζει την ανησυχία του για το γεγονός ότι η κοινή επιχείρηση δεν μπόρεσε να καθορίσει και να συμφωνήσει εγκαίρως τις επιστημονικές προτεραιότητες που θα περιληφθούν στο ετήσιο σχέδιο εκτέλεσης, με αποτέλεσμα να καθυστερήσει μέχρι τις 22 Οκτωβρίου 2010 η ετήσια πρόσκληση για υποβολή προτάσεων του 2010·

               3.

               επισημαίνει ότι ο τελικός προϋπολογισμός της κοινής επιχείρησης για το 2010 συμπεριλάμβανε πιστώσεις ανάληψης υποχρεώσεων ύψους 107 150 584 EUR και πιστώσεις πληρωμών ύψους 29 009 840 EUR· επισημαίνει ότι τα ποσοστά εκτέλεσης των πιστώσεων ανάληψης υποχρεώσεων και των πιστώσεων πληρωμών ήταν μόλις 6 % και 35 % αντιστοίχως·

               4.

               εκφράζει την ανησυχία του για το χαμηλό ποσοστό εκτέλεσης των πιστώσεων πληρωμών αλλά και των αντίστοιχων δραστηριοτήτων της κοινής επιχείρησης· υπογραμμίζει ότι το ταμειακό υπόλοιπο στο τέλος του έτους ανήλθε σε 70 731 612,03 EUR, που αντιπροσωπεύει το 65 % των διαθέσιμων πιστώσεων πληρωμών του 2010·

               5.

               επισημαίνει ότι η κοινή επιχείρηση απέδωσε το χαμηλό ποσοστό εκτέλεσης των πιστώσεων ανάληψης υποχρεώσεων και των πιστώσεων πληρωμών, καθώς και το υψηλό ταμειακό υπόλοιπο στα ακόλουθα:

                           —

                           καθυστερήσεις στον καθορισμό των επιστημονικών προτεραιοτήτων της κοινής επιχείρησης και των θεμάτων των προσκλήσεων για υποβολή προτάσεων, που οδήγησαν σε καθυστερήσεις στη δημοσίευση των προσκλήσεων για υποβολή προτάσεων και στις συνακόλουθες διαδικασίες αξιολόγησης και επιλογής·

                           —

                           προκαταβολές για τη χρηματοδότηση των επιτυχημένων συνεργατικών σχεδίων της πρόσκλησης 3, που καταβλήθηκαν το 2011 αντί του 2010 για οποίο είχαν αρχικά εγγραφεί, λόγω καθυστερήσεων στις επιλεγείσες κοινοπραξίες, που είχαν αντίκτυπο στην υπογραφή των συμφωνιών επιχορήγησης·

                     ζητεί, ωστόσο, από την κοινή επιχείρηση και τα μέλη της να προβούν στις αναγκαίες ενέργειες για να εξασφαλίσουν τον έγκαιρο καθορισμό των επιστημονικών προτεραιοτήτων και των θεμάτων των προσκλήσεων για υποβολή προτάσεων, και να καταστήσουν δυνατή την ισοσκέλιση του προϋπολογισμού στα προσεχή οικονομικά έτη·

      Αποτίμηση των συνεισφορών σε είδος

               6.

               υπενθυμίζει ότι η κοινή επιχείρηση συστάθηκε τον Δεκέμβριο του 2007 και άρχισε να λειτουργεί αυτόνομα στις 16 Νοεμβρίου 2009· εκφράζει σοβαρή ανησυχία για το γεγονός ότι η μεθοδολογία για την αποτίμηση των συνεισφορών σε είδος, που πρέπει να καθορίζεται στους εσωτερικούς κανόνες και διαδικασίες της κοινής επιχείρησης σύμφωνα με τους δημοσιονομικούς της κανόνες, δεν έχουν εγκριθεί ακόμα από το διοικητικό συμβούλιο και συνεπώς τα μέλη της Ευρωπαϊκής Ομοσπονδίας Φαρμακευτικών Βιομηχανιών και Ενώσεων (EFPIA) που συμμετέχουν στην κοινή επιχείρηση δεν ήταν σε θέση να υποβάλουν έκθεση σχετικά με το κόστος κατά την πρώτη περίοδο υποβολής εκθέσεων, όπως προβλέπεται στις συμφωνίες επιχορήγησης·

               7.

               επισημαίνει ότι στην απάντησή της η κοινή επιχείρηση αναφέρει ότι βρίσκονται σε εξέλιξη διαβουλεύσεις σχετικά με τη μεθοδολογία που θα εφαρμοστεί για την αποτίμηση των συνεισφορών σε είδος από τις συμμετέχουσες επιχειρήσεις του EFPIA στα έργα της κοινής επιχείρησης, και ότι θα υποβληθούν ξεχωριστές εκθέσεις για τις συνεισφορές σε είδος, αφού το διοικητικό συμβούλιο εγκρίνει το αναθεωρημένο υπόδειγμα συμφωνίας επιχορήγησης· ζητεί από την κοινή επιχείρηση και το διοικητικό συμβούλιο να ενημερώσουν την αρμόδια για τον προϋπολογισμό αρχή σχετικά·

      Διαδικασίες σύναψης συμβάσεων

               8.

               επισημαίνει ότι, σύμφωνα με την ΕΕΔ, η κοινή επιχείρηση εφάρμοσε το 2010 τις κατευθυντήριες γραμμές της για τις διαδικασίες σύναψης συμβάσεων χαμηλού ύψους, που αποσκοπούν στη διευκόλυνση της συμμόρφωσής της προς τις γενικές κατευθύνσεις για τις δημόσιες συμβάσεις, της Ευρωπαϊκής Επιτροπής, και αντικατοπτρίζουν τα οριακά επίπεδα που καθορίζονται στους δημοσιονομικούς κανόνες της για τις διαδικασίες σύναψης συμβάσεων·

               9.

               επισημαίνει ακόμα ότι στη διάρκεια του 2010 η κοινή επιχείρηση εφάρμοσε δύο διαδικασίες για συμβάσεις μεγάλου ύψους, για την υποδομή πληροφορικής και για τους εκ των υστέρων ελέγχους, αντίστοιχα, με αποτέλεσμα τη δημοσίευση των συμβάσεων στην Επίσημη Εφημερίδα· υπογραμμίζει ότι τις διαδικασίες αυτές τις κίνησε από κοινού με άλλες κοινές επιχειρήσεις· βρίσκει ενδιαφέρουσα την πρωτοβουλία της κοινής επιχείρησης για την κίνηση κοινών διαδικασιών· πιστεύει ότι αυτό θα βοηθούσε τις κοινές επιχειρήσεις στην επίτευξη οικονομιών κλίμακας και την εξοικονόμηση χρημάτων των φορολογουμένων· παροτρύνει, επομένως, τις κοινές επιχειρήσεις να εφαρμόζουν όσο το δυνατόν συχνότερα κοινές διαδικασίες·

               10.

               αναγνωρίζει ότι η κοινή επιχείρηση εφάρμοσε διαδικασίες σύναψης συμβάσεων χαμηλού ύψους για την ανάπτυξη της ιστοθέσης της, για τη διοργάνωση επικοινωνιακών εκδηλώσεων στη διάρκεια του έτους, και για την αγορά επίπλων γραφείου για τους νέους της χώρους·

               11.

               επισημαίνει ότι, στο πλαίσιο των νομικών της υποχρεώσεων, η κοινή επιχείρηση δημοσιεύει στις ιστοσελίδες της κατάλογο των συμβάσεων που ανατέθηκαν· επισημαίνει ότι ο κατάλογος περιλαμβάνει τις συμβάσεις που ανατέθηκαν από τότε που συστάθηκε η κοινή επιχείρηση έως τις 31 Οκτωβρίου 2010· παροτρύνει την κοινή επιχείρηση να ενημερώνει τακτικά τον κατάλογο των συμβάσεων που αναθέτει·

      Πρόσκληση υποβολής προτάσεων και διαπραγμάτευση έργων

               12.

               υπενθυμίζει ότι η κοινή επιχείρηση εξέδωσε τρίτη πρόσκληση για υποβολή προτάσεων, στις 22 Οκτωβρίου 2010·

               13.

               αναγνωρίζει ότι το 2010 η κοινή επιχείρηση ολοκλήρωσε τη διαδικασία διαπραγμάτευσης για τη δεύτερη πρόσκληση υποβολής προτάσεων και άρχισε να λαμβάνει και να ικανοποιεί αιτήσεις επιστροφής εξόδων δικαιούχων που συμμετέχουν στα έργα που χρηματοδοτούνται στο πλαίσιο της πρώτης πρόσκλησης για υποβολή προτάσεων, του 2008, τα οποία διαχειρίζεται η Επιτροπή·

               14.

               επισημαίνει ότι, σύμφωνα με την ΕΕΔ, στο πλαίσιο της δεύτερης πρόσκλησης για υποβολή προτάσεων συμμετείχαν στις επιτροπές αξιολόγησης ανεξάρτητοι εμπειρογνώμονες για όλες τις αξιολογήσεις πλην της τελικής και χωρίς δικαίωμα ψήφου, επιπλέον δε το διοικητικό συμβούλιο της κοινής επιχείρησης κάλεσε ανεξάρτητους παρατηρητές στη διαδικασία αξιολόγησης δύο σταδίων· καλεί την κοινή επιχείρηση να ενημερώσει την αρμόδια για τον προϋπολογισμό αρχή σχετικά με τους μηχανισμούς επαλήθευσης που εφαρμόζει για να εξασφαλίσει την πλήρη ανεξαρτησία των εμπειρογνωμόνων και των παρατηρητών ώστε να περιορίζεται ο κίνδυνος σύγκρουσης συμφερόντων κατά την αξιολόγηση των προσφορών·

               15.

               επισημαίνει ότι σύμφωνα με την ΕΕΔ οι ανεξάρτητοι παρατηρητές πρέπει να εκπονούν έκθεση για κάθε στάδιο της διαδικασίας αξιολόγησης· επισημαίνει επίσης ότι τον Σεπτέμβριο του 2010 δημοσιεύτηκε σχέδιο δράσης με βάση την έκθεση των ανεξάρτητων παρατηρητών για την αξιολόγηση του δεύτερου σταδίου, και ότι το διοικητικό συμβούλιο της κοινής επιχείρησης εφαρμόζει τις ενέργειες που προβλέπονται σε αυτό στην τρίτη πρόσκληση για υποβολή προτάσεων· ζητεί από την κοινή επιχείρηση να ενημερώσει την αρμόδια για την απαλλαγή αρχή σχετικά με το επίπεδο εκτέλεσης καθενός από τα μέτρα που περιλαμβάνει το σχέδιο δράσης·

               16.

               επισημαίνει ότι η κοινή επιχείρηση εφάρμοσε διάφορα εκτελεστικά μέτρα στις επιχειρησιακές διαδικασίες της, προκειμένου να αποφευχθούν συγκρούσεις συμφερόντων· επισημαίνει ότι οποιοδήποτε πρόσωπο εμπλέκεται στις δραστηριότητες της κοινής επιχείρησης πρέπει να συμμορφώνεται προς σαφείς και υποχρεωτικές κανονιστικές διατάξεις· ζητεί από την κοινή επιχείρηση να αναπτύξει σχέδιο δράσης με συγκεκριμένα μέτρα και προθεσμίες για την πρόληψη των συγκρούσεων συμφερόντων και την ενίσχυση της διαφάνειας, και να το διαβιβάσει στην αρμόδια για την απαλλαγή αρχή·

      Συστήματα εσωτερικού ελέγχου

               17.

               παροτρύνει την κοινή επιχείρηση να ολοκληρώσει τα συστήματα εσωτερικών ελέγχων και δημοσιονομικών πληροφοριών της· καλεί, ιδιαίτερα, την κοινή επιχείρηση να καταρτίσει και να τεκμηριώσει σημαντικά στοιχεία του συστήματος εσωτερικών ελέγχων της όπως οι διαδικασίες λογιστικής της και οι έλεγχοι για το κλείσιμο των λογαριασμών, όπως επίσης ο εντοπισμός και η αποτίμηση των επιχειρησιακών δαπανών·

               18.

               ζητεί, επιπλέον, από την κοινή επιχείρηση και ιδιαίτερα από τον υπόλογό της, να επισημοποιήσει και να επικυρώσει έγκαιρα τις υποκείμενες επιχειρησιακές διαδικασίες, όπως προβλέπεται από τους δημοσιονομικούς κανόνες· επισημαίνει την απάντηση της κοινής επιχείρησης, ότι η επικύρωση των υποκείμενων επιχειρησιακών διαδικασιών που υποστηρίζουν το λογιστικό σύστημα ολοκληρώθηκε τον Ιούνιο του 2011· καλεί την κοινή επιχείρηση να εξηγήσει άμεσα την καθυστέρηση αυτή στην αρμόδια για την απαλλαγή αρχή·

               19.

               επισημαίνει το συμπέρασμα του Ελεγκτικού Συνεδρίου ότι η κοινή επιχείρηση διαθέτει επαρκές επίπεδο ηλεκτρονικής διακυβέρνησης και πρακτικής για το μέγεθος και την αποστολή της· υπογραμμίζει, ωστόσο, ότι καθυστερεί η επισημοποίηση των πολιτικών και των διαδικασιών στον κύκλο στρατηγικού σχεδιασμού και εποπτείας πληροφορικής, στη διαχείριση κινδύνων πληροφορικής και στα σχέδια συνέχισης των δραστηριοτήτων και ανάκτησης σε περίπτωση καταστροφής· καλεί την κοινή επιχείρηση να αναπτύξει σχέδιο δράσης με συγκεκριμένα μέτρα και προθεσμίες για την επιτάχυνση της επισημοποίησης των πολιτικών και των διαδικασιών στους προαναφερθέντες τομείς και να υποβάλει έκθεση προόδου στην αρμόδια για την απαλλαγή αρχή·

               20.

               επισημαίνει ότι η στρατηγική των εκ των υστέρων ελέγχων της κοινής επιχείρησης εγκρίθηκε με απόφαση του διοικητικού συμβουλίου στις 14 Δεκεμβρίου 2010· καλεί την κοινή επιχείρηση να εφαρμόσει τη στρατηγική χωρίς καθυστέρηση, διενεργώντας επιτόπου επιθεωρήσεις και οικονομικούς ελέγχους των συμμετεχόντων στις ερευνητικές δραστηριότητες που χρηματοδοτεί η κοινή επιχείρηση, και να υποβάλει στην αρμόδια για την απαλλαγή αρχή ετήσια έκθεση του εκτελεστικού διευθυντή της με τα συμπεράσματα των ελέγχων αυτών, τις συστάσεις που έγιναν και τις δημοσιονομικές διορθώσεις που εφαρμόστηκαν·

      Εσωτερικός έλεγχος

               21.

               επισημαίνει ότι οι δημοσιονομικοί κανόνες της κοινής επιχείρησης δεν έχουν τροποποιηθεί ακόμα ώστε να περιλάβουν διάταξη σχετικά με τις εξουσίες του εσωτερικού ελεγκτή της Επιτροπής σε σχέση με τον γενικό προϋπολογισμό στο σύνολό του·

               22.

               επισημαίνει, ωστόσο, ότι η Επιτροπή και η κοινή επιχείρηση έχουν λάβει μέτρα προκειμένου να διασφαλίζεται ότι οι αντίστοιχοι επιχειρησιακοί ρόλοι της υπηρεσίας εσωτερικού ελέγχου της Επιτροπής και της υπηρεσίας εσωτερικού ελέγχου της κοινής επιχείρησης καθορίζονται με σαφήνεια·

               23.

               επισημαίνει τις παρατηρήσεις της κοινής επιχείρησης, ότι η ανάγκη για περαιτέρω αποσαφήνιση του ρόλου της υπηρεσίας εσωτερικού ελέγχου όσον αφορά τους δημοσιονομικούς κανόνες της κοινής επιχείρησης θα αξιολογηθεί μετά από την οριστικοποίηση της εν εξελίξει αναθεώρησης του δημοσιονομικού κανονισμού-πλαισίου·

               24.

               επισημαίνει ότι σύμφωνα με την ΕΕΔ για το 2010, η κοινή επιχείρηση συνέστησε δική της υπηρεσία εσωτερικού ελέγχου το 2010·

               25.

               επισημαίνει ότι, σύμφωνα με την απάντηση της κοινής επιχείρησης στο Ελεγκτικό Συνέδριο, οι ρόλοι της υπηρεσίας εσωτερικού ελέγχου της κοινής επιχείρησης και της υπηρεσίας εσωτερικού ελέγχου της Επιτροπής αποσαφηνίστηκαν και επισημοποιήθηκαν με την έγκριση, τον Μάρτιο του 2011, των χαρτών ελέγχου της υπηρεσίας εσωτερικού ελέγχου και του εσωτερικού ελεγκτή· επισημαίνει, ακόμα, ότι καταρτίζεται συντονισμένο στρατηγικό σχέδιο λογιστικού ελέγχου για την περίοδο 2012-2014, προκειμένου να βελτιστοποιηθεί το αποτέλεσμα των προγραμματισμένων ελέγχων και να αποφευχθεί η αλληλοεπικάλυψη των εργασιών ελέγχου μεταξύ της υπηρεσίας εσωτερικού ελέγχου και του εσωτερικού ελεγκτή· ζητεί, στο πλαίσιο αυτό, από την κοινή επιχείρηση να ενημερώσει την αρμόδια για την απαλλαγή αρχή σχετικά με το επίπεδο της προετοιμασίας και της εκτέλεσης του στρατηγικού σχεδίου ελέγχων για την περίοδο 2012-2014·

      Επιδόσεις

               26.

               επισημαίνει ότι η Επιτροπή ανέθεσε τη διενέργεια ενδιάμεσης αξιολόγησης σύμφωνα με το άρθρο 11 παράγραφος 2 του ιδρυτικού κανονισμού της κοινής επιχείρησης (ΕΚ) αριθ. 73/2008, η οποία επικεντρώθηκε στην ποιότητα, την απόδοση, και τη συμβολή της κοινής επιχείρησης στην επίτευξη ενός συνόλου στόχων·

               27.

               επισημαίνει ότι η ενδιάμεση αξιολόγηση εντόπισε ορισμένες αδυναμίες:

                           —

                           οι δομές εσωτερικής διακυβέρνησης δεν λειτουργούν ακόμα με τον βέλτιστο τρόπο·

                           —

                           δεν υπάρχουν δραστηριότητες ενεργού επικοινωνίας·

                           —

                           δεν αξιοποιούνται πλήρως οι δυνατότητες των διαφόρων εμπλεκομένων·

                           —

                           η έλλειψη προσδιορισμένων και χρησιμοποιούμενων δεικτών απόδοσης από την κοινή επιχείρηση ενέχει τον κίνδυνο ανομοιομορφίας των αποτελεσμάτων της όλης πρωτοβουλίας·

                     επισημαίνει ότι η ενδιάμεση αξιολόγηση ολοκληρώθηκε τον Δεκέμβριο του 2010 και κατέληξε σε επτά συστάσεις: επισημαίνει επίσης ότι η κοινή επιχείρηση έχει δεσμευτεί να λάβει μέτρα σε συνέχεια των συστάσεων της ενδιάμεσης αξιολόγησης·

               28.

               ζητεί, επομένως, από την κοινή επιχείρηση, να κοινοποιήσει στην αρμόδια για την απαλλαγή αρχή τα μέτρα που έχει λάβει και το χρονικό πλαίσιο για την εφαρμογή τους, ώστε να υλοποιηθούν επίσης οι συστάσεις της ενδιάμεσης αξιολόγησης·

      Έλλειψη συμφωνίας φιλοξενίας με το κράτος υποδοχής

               29.

               επαναλαμβάνει ότι η κοινή επιχείρηση θα πρέπει να συνάψει σύντομα συμφωνία φιλοξενίας με το Βέλγιο όσον αφορά τη στέγαση σε γραφεία, τα προνόμια και τις ασυλίες, και τη λοιπή στήριξη που πρέπει να προσφέρει το Βέλγιο στην κοινή επιχείρηση, όπως προβλέπεται από τον κανονισμό (ΕΚ) αριθ. 73/2008.

      Παρατηρήσεις οριζόντιου χαρακτήρα σχετικά με τις κοινές επιχειρήσεις

               30.

               υπογραμμίζει ότι η Επιτροπή έχει συστήσει ως τώρα επτά κοινές επιχειρήσεις με βάση το άρθρο 187 της Συνθήκης για τη λειτουργία της Ευρωπαϊκής Ένωσης· επισημαίνει ότι έξι κοινές επιχειρήσεις (IMI, ARTEMIS, ENIAC, CLEAN SKY, FCH και ITER-F4E) εντάσσονται στον τομέα της έρευνας και υπάγονται στις γενικές διευθύνσεις RTD και INFSO της Επιτροπής, ενώ μία, επιφορτισμένη με την ανάπτυξη του νέου συστήματος διαχείρισης εναέριας κυκλοφορίας (SESAR), εντάσσεται στον τομέα των μεταφορών, οι δραστηριότητες του οποίου εποπτεύονται από την ΓΔ MOVΕ·

               31.

               επισημαίνει ότι οι συνολικοί ενδεικτικοί πόροι που κρίνονται αναγκαίοι για τις κοινές επιχειρήσεις για το διάστημα ύπαρξής τους ανέρχονται σε 21 793 000 000 EUR·

               32.

               επισημαίνει ότι η συνολική συνεισφορά της Ένωσης που κρίνεται αναγκαία για τις κοινές επιχειρήσεις για το διάστημα ύπαρξής τους ανέρχεται σε 11 489 000 000 EUR·

               33.

               επισημαίνει ότι, για το οικονομικό έτος 2010, η συνολική συνεισφορά της Ένωσης στον προϋπολογισμό των κοινών επιχειρήσεων ήταν 505 000 000 EUR·

               34.

               ζητεί από την Επιτροπή να υποβάλλει κάθε χρόνο στην αρμόδια για την απαλλαγή αρχή συγκεντρωτικά στοιχεία για τη συνολική ετήσια χρηματοδότηση κάθε κοινής επιχείρησης από τον γενικό προϋπολογισμό της Ένωσης, προκειμένου να εξασφαλίζονται διαφάνεια και σαφήνεια όσον αφορά τη χρήση των ενωσιακών κονδυλίων και να ανακτηθεί η εμπιστοσύνη των ευρωπαίων φορολογουμένων·

               35.

               εκφράζει την ικανοποίησή του για την πρωτοβουλία της κοινής επιχείρησης ARTEMIS να περιλάβει στην ετήσια έκθεση δραστηριοτήτων της πληροφορίες για την παρακολούθηση και την αξιολόγηση των τρεχόντων σχεδίων της· πιστεύει ότι την πρακτική αυτή θα πρέπει να την ακολουθήσουν και οι άλλες κοινές επιχειρήσεις·

               36.

               υπενθυμίζει ότι οι κοινές επιχειρήσεις είναι συμπράξεις δημόσιου και ιδιωτικού τομέα, και κατά συνέπεια είναι αλληλένδετα τα δημόσια και τα ιδιωτικά συμφέροντα· θεωρεί ότι, στο συγκεκριμένο πλαίσιο, το ενδεχόμενο σύγκρουσης συμφερόντων δεν θα πρέπει να αποκλείεται αλλά να αντιμετωπίζεται κατάλληλα· καλεί, συνεπώς, τις κοινές επιχειρήσεις να ενημερώσουν την αρμόδια για την απαλλαγή αρχή σχετικά με τους μηχανισμούς επαλήθευσης που έχουν περιλάβει στις δομές τους, για την κατάλληλη διαχείριση και πρόληψη των συγκρούσεων συμφερόντων·

               37.

               επισημαίνει ότι με αξιοσημείωτη εξαίρεση την κοινή επιχείρηση για τον ITER και την ανάπτυξη της πυρηνικής σύντηξης, οι κοινές επιχειρήσεις είναι σχετικά μικρές σε μέγεθος και γεωγραφικά περιορισμένες· πιστεύει, επομένως, ότι θα πρέπει να χρησιμοποιούν από κοινού τους πόρους τους, όπου είναι δυνατόν·

               38.

               ζητεί από το Ελεγκτικό Συνέδριο να αναφέρει στην αρμόδια για την απαλλαγή αρχή ποια συνέχεια δόθηκε στις παρατηρήσεις του για καθεμιά από τις κοινές επιχειρήσεις, στις αντίστοιχες εκθέσεις για τους ετήσιους λογαριασμούς τους για το οικονομικό έτος 2011·

               39.

               ζητεί από το Ελεγκτικό Συνέδριο να του υποβάλει, μέσα σε εύλογη προθεσμία, ειδική έκθεση σχετικά με την προστιθέμενη αξία που προσφέρει η σύσταση των κοινών επιχειρήσεων, όσον αφορά την αποτελεσματική εκτέλεση των ενωσιακών προγραμμάτων έρευνας, ανάπτυξης τεχνολογίας και επίδειξης· επισημαίνει ακόμα, ότι η έκθεση αυτή θα πρέπει να περιλαμβάνει εκτίμηση της αποτελεσματικότητας της σύστασης των κοινών επιχειρήσεων.

      (1)  ΕΕ C 368 της 16.12.2011, σ. 17.

      (2)  ΕΕ L 248 της 16.9.2002, σ. 1.

      (3)  ΕΕ L 30 της 4.2.2008, σ. 38.

      (4)  ΕΕ L 357 της 31.12.2002, σ. 72.


title: 2011/99/ΕΕ: Απόφαση του Ευρωπαϊκού Κοινοβουλίου και του Συμβουλίου, της 3ης Φεβρουαρίου 2011 , για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/012 NL/Noord Holland ICT από τις Κάτω Χώρες)

text:
               15.2.2011

               EL

               Επίσημη Εφημερίδα της Ευρωπαϊκής Ένωσης

               L 41/8

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 3ης Φεβρουαρίου 2011
   για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/012 NL/Noord Holland ICT από τις Κάτω Χώρες)
   (2011/99/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και συγκεκριμένα το σημείο 28 της συμφωνίας αυτής,
   Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και συγκεκριμένα το άρθρο 12, παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Λαμβάνοντας υπόψη ότι:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών που επιφέρει η παγκοσμιοποίηση στη μορφή του παγκόσμιου εμπορίου και για να τους βοηθήσει να επανενταχθούν στην αγορά εργασίας.

               (2)

               Για τις αιτήσεις που υποβάλλονται μετά την 1η Μαΐου 2009, το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε εργαζομένους που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατ. ευρώ ετησίως.

               (4)

               Οι Κάτω Χώρες υπέβαλαν αίτηση στις 8 Απριλίου 2010 για την κινητοποίηση του ΕΤΠ, όσον αφορά τις απολύσεις σε δύο επιχειρήσεις που λειτουργούν στον κλάδο 46 της NACE αναθεώρηση 2 («Χονδρικό εμπόριο, εκτός από το εμπόριο μηχανοκίνητων οχημάτων και μοτοσικλετών»), στην περιφέρεια NUTS II Noord Holland (NL32) και συμπλήρωσαν την εν λόγω αίτηση με πρόσθετες πληροφορίες έως τις 5 Αυγούστου 2010. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Συνεπώς, η Επιτροπή προτείνει την κινητοποίηση ποσού ύψους 2 557 135 ευρώ.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλαν οι Κάτω Χώρες,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 2 557 135 ευρώ σε πιστώσεις αναλήψεως υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 3 Φεβρουαρίου 2011.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         FELLEGI T.

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.


title: 2009/223/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/201

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006
   (2009/223/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) και ιδίως το άρθρο 185,
   έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για την ίδρυση Ευρωπαϊκού Οργανισμού Ασφάλειας της Αεροπορίας (4), και κυρίως το άρθρο 60,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0118/2008),

               1.

               χορηγεί απαλλαγή στον γενικό διευθυντή του Ευρωπαϊκού Οργανισμού Ασφάλειας της Αεροπορίας όσον αφορά την εκτέλεση του προϋπολογισμού του Οργανισμού για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον γενικό διευθυντή του Ευρωπαϊκού Οργανισμού Ασφάλειας της Αεροπορίας, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 16.

      (2)  ΕΕ C 309 της 19.12.2007, σ. 47.

      (3)  ΕΕ L 248 της 16.9.2002, σ. 1.

      (4)  ΕΕ L 79 της 19.3.2008, σ. 1.

      (5)  ΕΕ L 357 της 31.12.2002, σ. 72.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/202

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για την ίδρυση Ευρωπαϊκού Οργανισμού Ασφάλειας της Αεροπορίας (4), και ιδίως το άρθρο 60,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0118/2008),

               A.

               λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2006 και το ότι οι υποκείμενες πράξεις είναι, στο σύνολό τους, νόμιμες και κανονικές,

               B.

               λαμβάνοντας υπόψη ότι στις 24 Απριλίου 2007 το Κοινοβούλιο χορήγησε απαλλαγή στον γενικό διευθυντή του Ευρωπαϊκού Οργανισμού Ασφάλειας της Αεροπορίας όσον αφορά την εκτέλεση του προϋπολογισμού του Οργανισμού για το οικονομικό έτος 2005 (6), στο δε συνοδευτικό ψήφισμα της απόφασης περί απαλλαγής, μεταξύ άλλων:

                           —

                           επισήμαινε το χαμηλό ποσοστό εκτέλεσης των πιστώσεων ανάληψης υποχρεώσεων και των πιστώσεων πληρωμών (69 % και 32 % αντίστοιχα) για επιχειρησιακές δαπάνες, καθώς και τα υψηλά ποσοστά ακυρώσεων για πιστώσεις που είχαν μεταφερθεί από το προηγούμενο έτος,

                           —

                           επισήμαινε τη μη καθιέρωση διαχείρισης βάσει δραστηριοτήτων, μολονότι στο δημοσιονομικό κανονισμό του Οργανισμού προβλέπεται αυτό, όπως εκείνο που εφαρμόζεται στο γενικό προϋπολογισμό, προκειμένου να είναι δυνατή η καλύτερη παρακολούθηση της απόδοσης,

                           —

                           εξέφραζε τη λύπη του για το γεγονός ότι το διοικητικό συμβούλιο δεν είχε υιοθετήσει ελάχιστα πρότυπα εσωτερικού ελέγχου έως το τέλος του 2005, ενώ στο τέλος του 2005 ο Οργανισμός εξακολουθούσε να μην έχει σύστημα που να διασφαλίζει ότι τα τέλη που χρεώνει στους πελάτες του για τις υπηρεσίες που προσφέρει επαρκούν για την κάλυψη του κόστους των σχετικών υπηρεσιών·

   Γενικές παρατηρήσεις που αφορούν οριζόντια ζητήματα των οργανισμών της ΕΕ και έχουν επομένως σημασία και για τη διαδικασία απαλλαγής κάθε επιμέρους οργανισμού

               1.

               επισημαίνει ότι οι προϋπολογισμοί των 24 οργανισμών και άλλων δορυφορικών υπηρεσιών που ελέγχθηκαν από το Ελεγκτικό Συνέδριο ανήλθαν συνολικά σε 1 080 500 000 ευρώ το 2006, με υψηλότερο τον προϋπολογισμό της Ευρωπαϊκής Υπηρεσίας για την Ανασυγκρότηση, 271 εκατ. ευρώ, και χαμηλότερο τον προϋπολογισμό της Ευρωπαϊκής Αστυνομικής Ακαδημίας (CEPOL), 5 εκατ. ευρώ·

               2.

               επισημαίνει ότι στο φάσμα των εξωτερικών υπηρεσιών της ΕΕ που υπόκεινται σε έλεγχο και απαλλαγή δεν περιλαμβάνονται τώρα μόνο οι καθιερωμένοι οργανισμοί αλλά και οι εκτελεστικοί οργανισμοί που έχουν συσταθεί για την εκτέλεση ειδικών προγραμμάτων, ενώ στο εγγύς μέλλον θα περιληφθούν επίσης οι κοινές επιχειρήσεις που συστήνονται ως εταιρικές σχέσεις δημόσιου και ιδιωτικού τομέα (κοινές τεχνολογικές πρωτοβουλίες)·

               3.

               παρατηρεί ότι, όσον αφορά το Κοινοβούλιο, ο αριθμός των οργανισμών που υπόκεινται στη διαδικασία απαλλαγής έχει εξελιχθεί ως εξής: οικονομικό έτος 2000 8· 2001: 10· 2002: 11· 2003: 14· 2004: 14· 2005: 16· 2006: 20 κανονιστικοί και 2 εκτελεστικοί οργανισμοί (χωρίς να συμπεριλαμβάνονται οι δύο οργανισμοί που ελέγχονται από το Ελεγκτικό Συνέδριο αλλά υπόκεινται σε εσωτερική διαδικασία απαλλαγής)·

               4.

               συμπεραίνει, επομένως, ότι η διαδικασία λογιστικού ελέγχου/απαλλαγής έχει καταστεί άκαμπτη και δυσανάλογη για το σχετικό μέγεθος των προϋπολογισμών των οργανισμών και των αποκεντρωμένων υπηρεσιών· αναθέτει στην αρμόδια επιτροπή του να αναλάβει εκτενή αναθεώρηση της διαδικασίας απαλλαγής για τους οργανισμούς και τις αποκεντρωμένες υπηρεσίες, προκειμένου να αναπτύξει απλούστερη και πιο ορθολογική προσέγγιση, λαμβανομένου υπόψη του διαρκώς αυξανόμενου αριθμού των οργανισμών για καθέναν από τους οποίους θα απαιτείται ξεχωριστή έκθεση απαλλαγής τα προσεχή έτη·

         Βασικοί προβληματισμοί

               5.

               ζητεί από την Επιτροπή, πριν από τη σύσταση νέου οργανισμού ή την αναμόρφωση υπάρχοντος, να παρέχει σαφείς πληροφορίες σχετικά με τα ακόλουθα: τύπος οργανισμού, στόχοι του οργανισμού, εσωτερική διοικητική διάρθρωση, προϊόντα, βασικές διαδικασίες, ομάδα στόχου, πελάτες και ενδιαφερόμενοι του οργανισμού, επίσημη σχέση με εξωτερικούς παράγοντες, δημοσιονομική αρμοδιότητα, δημοσιονομικός προγραμματισμός, πολιτική για το προσωπικό και τη στελέχωση·

               6.

               ζητεί, κάθε οργανισμός να διοικείται στη βάση ετήσιας συμφωνίας απόδοσης που να διατυπώνεται από τον οργανισμό και την αρμόδια ΓΔ και να περιλαμβάνει τους κύριους στόχους για το επόμενο έτος, δημοσιονομικό πλαίσιο και σαφείς δείκτες για τη μέτρηση της απόδοσης·

               7.

               ζητεί τον έλεγχο της απόδοσης των οργανισμών σε τακτική βάση (και κατά περίπτωση) από το Ελεγκτικό Συνέδριο ή άλλο, ανεξάρτητο οργανισμό ελέγχου· θεωρεί ότι τούτο δεν θα πρέπει να περιορίζεται στα καθιερωμένα στοιχεία της δημοσιονομικής διαχείρισης και της χρηστής διαχείρισης του δημόσιου χρήματος, αλλά να περιλαμβάνουν επίσης τη διοικητική αποτελεσματικότητα και απόδοση και να προβλέπουν βαθμολογία για τη δημοσιονομική διαχείριση κάθε οργανισμού·

               8.

               πιστεύει ότι στην περίπτωση των οργανισμών που υπερτιμούν συστηματικά τις δημοσιονομικές τους ανάγκες, η τεχνική κατ’ αποκοπή μείωση πρέπει να γίνεται με βάση τις κενές θέσεις· θεωρεί ότι τούτο θα οδηγήσει μακροπρόθεσμα στη μείωση των εσόδων με ειδικό προορισμό για τους οργανισμούς, συνακόλουθα δε στη μείωση του διοικητικού κόστους·

               9.

               επισημαίνει ότι αποτελεί σοβαρό πρόβλημα το γεγονός ότι πολλοί οργανισμοί επικρίνονται διότι δεν τηρούν τους κανόνες των δημόσιων προμηθειών, το δημοσιονομικό κανονισμό, τον κανονισμό υπηρεσιακής κατάστασης κ.λπ.· θεωρεί ότι κύριος λόγος για τούτο είναι ότι οι περισσότεροι κανονισμοί και ο δημοσιονομικός κανονισμός έχουν σχεδιαστεί για τα μεγαλύτερα θεσμικά όργανα και οι περισσότεροι μικροί οργανισμοί δεν διαθέτουν την κρίσιμη μάζα για να μπορούν να αντεπεξέλθουν σ’ αυτές τις κανονιστικές απαιτήσεις· ζητεί, κατά συνέπεια, από την Επιτροπή, να αναζητήσει λύση για να αυξήσει σύντομα την αποτελεσματικότητα, με τη συγκέντρωση των διοικητικών καθηκόντων των διαφόρων οργανισμών προκειμένου να επιτευχθεί η κρίσιμη αυτή μάζα (λαμβάνοντας υπόψη τις απαιτούμενες τροποποιήσεις των βασικών κανονισμών που διέπουν τους οργανισμούς και τη δημοσιονομική τους ανεξαρτησία), ή να καταρτίσει επειγόντως ειδικούς κανόνες για τους οργανισμούς (ιδίως κανόνες εφαρμογής για τους οργανισμούς) που να καθιστούν δυνατή την πλήρη συμμόρφωσή τους·

               10.

               επιμένει ότι η Επιτροπή θα πρέπει κατά την κατάρτιση του προσχεδίου προϋπολογισμού να λαμβάνει υπόψη τα αποτελέσματα της εκτέλεσης του προϋπολογισμού από τους επιμέρους οργανισμούς κατά τα προηγούμενα έτη, και ιδίως το έτος ν-1, και να αναθεωρεί αντίστοιχα τον προϋπολογισμό που ζητεί ο συγκεκριμένος οργανισμός· καλεί την αρμόδια επιτροπή του να τηρεί την ανωτέρω αναθεώρηση και, αν δεν το έχει πράξει η Επιτροπή, να αναπροσαρμόζει η ίδια το συγκεκριμένο προϋπολογισμό σε ρεαλιστικά επίπεδα που να ανταποκρίνονται στις ικανότητες απορρόφησης και εκτέλεσης του εν λόγω οργανισμού·

               11.

               υπενθυμίζει την απόφασή του σχετικά με την απαλλαγή για το οικονομικό έτος 2005, στην οποία καλεί την Επιτροπή να υποβάλλει ανά πενταετία μελέτη σχετικά με την προστιθέμενη αξία κάθε υφιστάμενου οργανισμού· καλεί όλα τα σχετικά θεσμικά όργανα, σε περίπτωση αρνητικής αποτίμησης της προστιθέμενης αξίας ενός αποκεντρωμένου οργανισμού, να λαμβάνουν τα απαιτούμενα μέτρα προβαίνοντας σε αναδιατύπωση της εντολής του συγκεκριμένου οργανισμού ή στο κλείσιμό του· επισημαίνει ότι η Επιτροπή δεν πραγματοποίησε ούτε μία αξιολόγηση το 2007· επιμένει ότι η Επιτροπή θα πρέπει να υποβάλει τουλάχιστον πέντε τέτοιες αξιολογήσεις πριν ληφθεί η απόφαση περί απαλλαγής για το οικονομικό έτος 2007, αρχίζοντας από τους παλαιότερους οργανισμούς·

               12.

               θεωρεί ότι οι συστάσεις του Ελεγκτικού Συνεδρίου θα πρέπει να τεθούν αμέσως σε εφαρμογή, το δε ύψος των επιχορηγήσεων που καταβάλλονται στους οργανισμούς να προσαρμοστεί στις πραγματικές τους ταμειακές ανάγκες· θεωρεί, ακόμη, ότι οι τροπολογίες στο γενικό δημοσιονομικό κανονισμό θα πρέπει να ενσωματωθούν στο δημοσιονομικό κανονισμό πλαίσιο κάθε οργανισμού και τους διάφορους ειδικούς δημοσιονομικούς κανονισμούς·

         Παρουσίαση των στοιχείων στις εκθέσεις

               13.

               επισημαίνει ότι δεν υπάρχει καθιερωμένη προσέγγιση μεταξύ των οργανισμών όσον αφορά την παρουσίαση των δραστηριοτήτων τους κατά το συγκεκριμένο οικονομικό έτος, και των λογαριασμών και των εκθέσεών τους για τη δημοσιονομική και τη χρηματοοικονομική διαχείριση, ούτε για το αν θα πρέπει να υποβληθεί από το διευθυντή του οργανισμού δήλωση αξιοπιστίας· παρατηρεί ότι δεν κάνουν όλοι οι οργανισμοί σαφή διάκριση μεταξύ α) της παρουσίασης του έργου του οργανισμού στο κοινό και β) της υποβολής τεχνικής έκθεσης για τη δημοσιονομική και τη χρηματοοικονομική διαχείριση·

               14.

               επισημαίνει ότι, μολονότι οι πάγιες οδηγίες της Επιτροπής σχετικά με την κατάρτιση των εκθέσεων δραστηριότητας δεν προβλέπουν ρητώς την κατάρτιση δήλωσης αξιοπιστίας από τον οργανισμό, πολλοί διευθυντές το έχουν πράξει για το 2006, ένας δε από αυτούς περιέλαβε και μια σημαντική επιφύλαξη·

               15.

               υπενθυμίζει ότι με την παράγραφο 26 του ψηφίσματός του της 12ης Απριλίου 2005 (7) καλεί τους διευθυντές των Υπηρεσιών να επισυνάπτουν στο εξής στην ετήσια έκθεση δραστηριοτήτων τους, η οποία υποβάλλεται μαζί με τα οικονομικά και διαχειριστικά στοιχεία, δήλωση αξιοπιστίας όσον αφορά τη νομιμότητα και κανονικότητα των πράξεων, παρόμοια με τις δηλώσεις που υποβάλλουν σήμερα οι γενικοί διευθυντές της Επιτροπής·

               16.

               ζητεί από την Επιτροπή να τροποποιήσει ανάλογα τις πάγιες οδηγίες της προς τους οργανισμούς·

               17.

               προτείνει, επιπλέον, η Επιτροπή να συνεργαστεί με τους οργανισμούς για την ανάπτυξη εναρμονισμένου προτύπου για όλους τους οργανισμούς και τις αποκεντρωμένες υπηρεσίες κάνοντας σαφή διάκριση μεταξύ:

                           —

                           ετήσιας έκθεσης για τη γενική παρουσίαση των δραστηριοτήτων, του έργου και των επιτευγμάτων του οργανισμού,

                           —

                           δημοσιονομικών δελτίων και έκθεσης σχετικά με την εκτέλεση του προϋπολογισμού,

                           —

                           έκθεσης δραστηριοτήτων στα πρότυπα των εκθέσεων δραστηριοτήτων του γενικού διευθυντή της Επιτροπής,

                           —

                           δήλωσης αξιοπιστίας υπογεγραμμένης από το διευθυντή του οργανισμού, συνοδευόμενης από ενδεχόμενες επιφυλάξεις ή παρατηρήσεις στις οποίες θεωρεί σκόπιμο να επιστήσει την προσοχή της αρμόδιας για τον προϋπολογισμό αρχής·

         Τα γενικά πορίσματα του Ελεγκτικού Συνεδρίου

               18.

               επισημαίνει το συμπέρασμα του Ελεγκτικού Συνεδρίου [παράγραφος 10.29 της ετήσιας έκθεσης (8)], ότι η εκταμίευση των επιχορηγήσεων που καταβάλλει η Επιτροπή από τον κοινοτικό προϋπολογισμό δεν βασίζεται σε επαρκώς αιτιολογημένες εκτιμήσεις των αναγκών των οργανισμών σε μετρητά, και ότι αυτό, σε συνδυασμό με τον όγκο των μεταφορών, οδηγεί τους οργανισμούς στο να τηρούν μεγάλα ταμειακά υπόλοιπα· επισημαίνει, ακόμα, τη σύσταση του Ελεγκτικού Συνεδρίου, το ύψος των επιχορηγήσεων που καταβάλλονται στους οργανισμούς να αντιστοιχεί στις πραγματικές τους ταμειακές ανάγκες·

               19.

               επισημαίνει ότι στο τέλος του 2006 14 οργανισμοί δεν είχαν εφαρμόσει ακόμη το σύστημα λογιστικής ABAC (ετήσια έκθεση, υποσημείωση στην παράγραφο 10.31)·

               20.

               επισημαίνει την παρατήρηση του Ελεγκτικού Συνεδρίου (ετήσια έκθεση, παράγραφος 1.25) σχετικά με τις αυξημένες δαπάνες ορισμένων οργανισμών που καταλόγισαν τα καταβλητέα έξοδα για μη ληφθείσα άδεια· επισημαίνει ότι το Ελεγκτικό Συνέδριο εξέδωσε με επιφυλάξεις τις δηλώσεις αξιοπιστίας του στην περίπτωση τριών οργανισμών [Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), CEPOL και Ευρωπαϊκός Οργανισμός Σιδηροδρόμων] για το οικονομικό έτος 2006 (2005: Cedefop, Ευρωπαϊκή Αρχή για την Ασφάλεια των Τροφίμων, Ευρωπαϊκή Υπηρεσία Ανασυγκρότησης)·

         Εσωτερικός έλεγχος

               21.

               υπενθυμίζει ότι σύμφωνα με το άρθρο 183 παράγραφος 3 του δημοσιονομικού κανονισμού, ο εσωτερικός ελεγκτής της Επιτροπής είναι επίσης εσωτερικός ελεγκτής των κανονιστικών οργανισμών που λαμβάνουν επιδοτήσεις από τον κοινοτικό προϋπολογισμό· επισημαίνει ότι ο εσωτερικός ελεγκτής αναφέρεται στο διοικητικό συμβούλιο και το διευθυντή κάθε οργανισμού·

               22.

               εφιστά την προσοχή στις ακόλουθες επιφυλάξεις που περιλαμβάνει η ετήσια έκθεση δραστηριοτήτων του εσωτερικού ελεγκτή για το 2006:
               «Ο εσωτερικός ελεγκτής της Επιτροπής δεν είναι σε θέση να εκπληρώσει την υποχρέωσή του βάσει του άρθρου 185 του δημοσιονομικού κανονισμού ως εσωτερικού ελεγκτή των κοινοτικών οργανισμών λόγω έλλειψης προσωπικού.»·

               23.

               επισημαίνει, ωστόσο, την παρατήρηση του εσωτερικού ελεγκτή για το 2006, ότι από το 2007, με πρόσθετο προσωπικό που θα διαθέσει η Επιτροπή στην υπηρεσία εσωτερικού ελέγχου (IAS), όλοι οι εν λειτουργία κανονιστικοί οργανισμοί θα υπόκεινται σε ετήσιο εσωτερικό έλεγχο·

               24.

               επισημαίνει το διαρκώς αυξανόμενο αριθμό κανονιστικών και εκτελεστικών οργανισμών και κοινών επιχειρήσεων που απαιτείται να ελέγχονται από την IAS σύμφωνα με το άρθρο 185 του δημοσιονομικού κανονισμού· ζητεί από την Επιτροπή να ενημερώσει την αρμόδια επιτροπή του, αν το προσωπικό που θα διατεθεί στην IAS θα επαρκεί για τη διεξαγωγή ετήσιου λογιστικού ελέγχου όλων των οργανισμών τα προσεχή έτη·

               25.

               παρατηρεί ότι σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002, κάθε οργανισμός πρέπει να υποβάλλει κάθε χρόνο στην αρμόδια για την απαλλαγή αρχή και την Επιτροπή έκθεση του διευθυντή του σχετικά με τον αριθμό και τον τύπο των λογιστικών ελέγχων που έχει διεξαγάγει ο εσωτερικός ελεγκτής, τις συστάσεις που έχουν γίνει και τις ενέργειες που έχουν αναληφθεί σε συνέχεια των συστάσεων αυτών· ζητεί από τους οργανισμούς να αναφέρουν αν τούτο έχει γίνει, και, αν ναι, με ποιο τρόπο·

               26.

               λαμβάνει υπόψη, σε σχέση με την ικανότητα εσωτερικού ελέγχου, ιδίως σε σχέση με μικρότερους οργανισμούς, την πρόταση που υπέβαλε ο εσωτερικός ελεγκτής ενώπιον της αρμόδιας Επιτροπής του Κοινοβουλίου στις 14 Σεπτεμβρίου 2006, να επιτρέπεται στους μικρότερους οργανισμούς να αναθέτουν εσωτερικούς ελέγχους σε ιδιωτικούς φορείς·

         Αξιολόγηση των οργανισμών

               27.

               υπενθυμίζει την κοινή δήλωση του Κοινοβουλίου, του Συμβουλίου και της Επιτροπής (9), που προέκυψε από τη συνδιαλλαγή ενόψει του Συμβουλίου Ecofin για τον προϋπολογισμό, στις 13 Ιουλίου 2007, με την οποία ζητούνται ι) κατάσταση των οργανισμών τους οποίους προτίθεται να αξιολογήσει η Επιτροπή και ιι) κατάσταση των οργανισμών που έχουν ήδη αξιολογηθεί, συνοδευόμενη από επισκόπηση των βασικών συμπερασμάτων·

         Πειθαρχικές διαδικασίες

               28.

               επισημαίνει ότι, λόγω του μεγέθους τους, οι επιμέρους οργανισμοί δυσκολεύονται να συγκροτήσουν ειδικά πειθαρχικά συμβούλια απαρτιζόμενα από υπαλλήλους κατάλληλου βαθμού, η δε IDOC (υπηρεσία διοικητικής έρευνας και πειθαρχικών μέτρων) της Επιτροπής δεν έχει αρμοδιότητα στους οργανισμούς· καλεί τους οργανισμούς να εξετάσουν τη δυνατότητα συγκρότησης κοινού πειθαρχικού συμβουλίου·

         Σχέδιο διοργανικής συμφωνίας

               29.

               υπενθυμίζει το σχέδιο διοργανικής συμφωνίας σχετικά με το πλαίσιο λειτουργίας των ευρωπαϊκών κανονιστικών οργανισμών που υπέβαλε η Επιτροπή [COM(2005) 59], το οποίο έχει ως στόχο τη δημιουργία οριζόντιου πλαισίου για τη δημιουργία, τη διάρθρωση, τη λειτουργία, την αξιολόγηση και τον έλεγχο των ευρωπαϊκών κανονιστικών οργανισμών· επισημαίνει ότι το σχέδιο συνιστά χρήσιμη πρωτοβουλία στην προσπάθεια εξορθολογισμού της δημιουργίας και της λειτουργίας των οργανισμών· επισημαίνει τη δήλωση που περιλαμβάνεται στη συγκεφαλαιωτική έκθεση της Επιτροπής του 2006 [παράγραφος 3.1 COM(2007) 274], ότι μολονότι δεν υπήρξε πρόοδος στις διαπραγματεύσεις μετά τη δημοσίευση του σχεδίου, η συζήτηση επί της ουσίας επαναλήφθηκε στο Συμβούλιο στο τέλος του 2006· εκφράζει τη λύπη του για το γεγονός ότι δεν στάθηκε δυνατόν να σημειωθεί περαιτέρω πρόοδος προς την κατεύθυνση της θέσπισης της συμφωνίας·

               30.

               εκφράζει στο πλαίσιο αυτό την ικανοποίησή του για τη δέσμευση της Επιτροπής να υποβάλει ανακοίνωση σχετικά με το μέλλον των κανονιστικών οργανισμών μέσα στο 2008·

         Αυτοχρηματοδοτούμενοι οργανισμοί

               31.

               υπενθυμίζει ότι στους δύο αυτοχρηματοδοτούμενους οργανισμούς χορηγεί απαλλαγή στο διευθυντή το διοικητικό συμβούλιο· επισημαίνει ότι οι δύο οργανισμοί διαθέτουν σημαντικό συσσωρευμένο πλεόνασμα από έσοδα τελών που έχουν μεταφερθεί από προηγούμενα έτη·

                           —

                           Γραφείο Εναρμόνισης στην εσωτερική αγορά, ταμειακά διαθέσιμα και ισοδύναμα αυτών: 281 εκατ. ευρώ (10),

                           —

                           Κοινοτικό Γραφείο Φυτικών Ποικιλιών, ταμειακά διαθέσιμα και ισοδύναμα αυτών: 18 εκατ. ευρώ (11)·

         Ειδικά ζητήματα

               32.

               επισημαίνει το συμπέρασμα που περιλαμβάνεται στην έκθεση του Ελεγκτικού Συνεδρίου για το 2006, ότι οι πιστώσεις που μεταφέρθηκαν από τον τίτλο ΙΙ (διοικητικές δαπάνες) ανέρχονταν στο 40 % περίπου των υποχρεώσεων και για τον τίτλο ΙΙΙ (μη διαχωριζόμενες επιχειρησιακές πιστώσεις) το αντίστοιχο ποσοστό ήταν περίπου 50 %, για δε τους ίδιους τίτλους ακυρώθηκε πάνω από το 15 % των πιστώσεων·

               33.

               αναγνωρίζει την απάντηση του Οργανισμού, ότι το επίπεδο των μεταφορών στο επόμενο έτος ήταν υψηλό το 2006 διότι ο Οργανισμός έπρεπε ακόμη να αναθέτει πάνω από το μισό του έργου του στις εθνικές αεροπορικές αρχές των κρατών μελών και πολλά από τα τιμολόγια δεν είχαν ληφθεί έως το τέλος του έτους·

               34.

               εκφράζει την ανησυχία του για το περαιτέρω εύρημα του Ελεγκτικού Συνεδρίου, ότι για τις δραστηριότητες πιστοποίησης κατά το 2006, το σύστημα ανάλυσης κόστους του Οργανισμού έδειξε κόστος ύψους περίπου 48 εκατ. ευρώ έναντι εσόδων 35 εκατ. ευρώ·

               35.

               σημειώνει ότι ο Οργανισμός είχε 31,9 εκατ. ευρώ σε πιστώσεις αναλήψεως υποχρεώσεων και πληρωμών από τον γενικό προϋπολογισμό της Ευρωπαϊκής Ένωσης για το οικονομικό έτος 2006·

               36.

               επισημαίνει την επιμονή του Ελεγκτικού Συνεδρίου στην άποψη ότι ο Οργανισμός, σε συνεργασία με την Επιτροπή, πρέπει να αναθεωρήσει τα τρέχοντα τέλη του προκειμένου να διασφαλίσει ότι το κόστος των δραστηριοτήτων πιστοποίησης είναι δικαιολογημένο και καλύπτεται από τα τέλη που χρεώνει·

               37.

               καλεί τον Οργανισμό και την Επιτροπή να αναθεωρήσουν τη διάρθρωση των τελών του Οργανισμού, ούτως ώστε να εξισορροπηθούν οι δαπάνες και τα έσοδα για τις δραστηριότητες πιστοποίησης·

               38.

               επισημαίνει την απάντηση του Οργανισμού, ότι ο κανονισμός σχετικά με τα τέλη και τα δικαιώματα [κανονισμός (ΕΚ) αριθ. 593/2007 της Επιτροπής (12)], που άρχισε να ισχύει την 1η Ιουνίου 2007, θα πρέπει να αποφέρει επαρκή έσοδα για την κάλυψη του κόστους των δραστηριοτήτων πιστοποίησης·

               39.

               επισημαίνει ότι στον ισολογισμό του Οργανισμού, οι βραχυπρόθεσμες απαιτήσεις ανέρχονται σε 14 εκατ. ευρώ περίπου, από τις οποίες το 20 % είχαν ήδη κλείσει τρίμηνο· καλεί τον Οργανισμό να εφαρμόσει ένα αποτελεσματικό σύστημα διεκδίκησης απαιτήσεων, που να προβλέπει ενδεχομένως τόκους υπερημερίας·

               40.

               επισημαίνει από τους λογαριασμούς ότι ποσό 5,05 εκατ. ευρώ, που αντιστοιχεί στο δημοσιονομικό αποτέλεσμα του 2006, έχει εγγραφεί ως χρέος που πρέπει να εξοφληθεί στην Επιτροπή·

               41.

               λαμβάνει υπόψη τη δήλωση που περιλαμβάνεται στη δήλωση αξιοπιστίας του διατάκτη, ότι έχουν ληφθεί κατάλληλα μέτρα σε συνέχεια του ελέγχου από την IAS τον Ιούλιο του 2006, για την υλοποίηση των βασικών της συστάσεων·

               42.

               επισημαίνει τη δήλωση στην ετήσια έκθεση δραστηριοτήτων του Οργανισμού ότι η ανασφάλεια που θίγει τον επιχειρησιακό προϋπολογισμό του Οργανισμού εξακολουθεί να ισχύει, πράγμα που οφείλεται κατά κυρίως στα μικρά έσοδα από αμοιβές και τέλη· το έλλειμμα καλύφθηκε από την κοινοτική συνεισφορά, αλλά τούτο είχε συνέπειες για τις δραστηριότητες του Οργανισμού που χρηματοδοτούνται από την εν λόγω συνεισφορά·

               43.

               επισημαίνει, ωστόσο, ότι, το 2006, υπήρχε στον Οργανισμό σημαντικός αριθμός κενών θέσεων στους βαθμούς ΑD 6 και ΑD 7.

      (1)  ΕΕ C 261 της 31.10.2007, σ. 16.

      (2)  ΕΕ C 309 της 19.12.2007, σ. 47.

      (3)  ΕΕ L 248 της 16.9.2002, σ. 1.

      (4)  ΕΕ L 79 της 19.3.2008, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 187 της 15.7.2008, σ. 156.

      (7)  Ψήφισμα του Ευρωπαϊκού Κοινοβουλίου το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στον γενικό διευθυντή του Ευρωπαϊκού Οργανισμού Ασφάλειας της Αεροπορίας σχετικά με την εκτέλεση του προϋπολογισμού της για το οικονομικό έτος 2003 (ΕΕ L 196 της 27.7.2005, σ. 145).

      (8)  ΕΕ C 273 της 15.11.2007, σ. 1.

      (9)  Έγγραφο DS 605/1/07 Rev1 του Συμβουλίου.

      (10)  Πηγή: Έκθεση για τους ετήσιους λογαριασμούς του Γραφείου Εναρμόνισης στην εσωτερική αγορά για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 141).

      (11)  Πηγή: Έκθεση σχετικά με τους ετήσιους λογαριασμούς του Κοινοτικού Γραφείου Φυτικών Ποικιλιών για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 135).

      (12)  ΕΕ L 140 της 1.6.2007, σ. 3.


title: Απόφαση της Επιτροπής, της 13ης Ιανουαρίου 2017, σχετικά με τον διορισμό ορισμένων μελών του επιστημονικού συμβουλίου του Ευρωπαϊκού Συμβουλίου Έρευνας

text:
               14.1.2017

               EL

               Επίσημη Εφημερίδα της Ευρωπαϊκής Ένωσης

               C 13/2

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Ιανουαρίου 2017
   σχετικά με τον διορισμό ορισμένων μελών του επιστημονικού συμβουλίου του Ευρωπαϊκού Συμβουλίου Έρευνας
   (2017/C 13/02)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (1), και ιδίως το άρθρο 7 παράγραφος 1,
   Εκτιμώντας τα ακόλουθα:

               (1)

               Με την απόφαση C(2013)8915 (2) [όπως μετέπειτα τροποποιήθηκε από την απόφαση C(2015) 58 (3)] η Επιτροπή συνέστησε το Ευρωπαϊκό Συμβούλιο Έρευνας (ΕΣΕ) για την περίοδο από 1ης Ιανουαρίου 2014 έως 31ης Δεκεμβρίου 2020, ως μέσο υλοποίησης των δράσεων του μέρους I «Επιστήμη αριστείας», οι οποίες αφορούν τον ειδικό στόχο «Ευρωπαϊκό Συμβούλιο Έρευνας (ΕΣΕ)» που αναφέρεται στο άρθρο 3 παράγραφος 1 στοιχείο α) της απόφασης 2013/743/ΕΕ.

               (2)

               Το ΕΣΕ απαρτίζεται από το ανεξάρτητο επιστημονικό συμβούλιο που προβλέπεται στο άρθρο 7 της απόφασης 2013/743/ΕΕ και από την ειδική εκτελεστική δομή που προβλέπεται στο άρθρο 8 της εν λόγω απόφασης.

               (3)

               Σύμφωνα με το άρθρο 2 παράγραφος 1 της απόφασης C(2013) 8915, το επιστημονικό συμβούλιο απαρτίζεται από τον πρόεδρο του ΕΣΕ και 21 μέλη.

               (4)

               Σύμφωνα με το άρθρο 7 παράγραφος 1 τρίτο εδάφιο της απόφασης 2013/743/ΕΕ, η θητεία των μελών του επιστημονικού συμβουλίου είναι τετραετής, με δυνατότητα μιας και μόνης ανανέωσης. Ο διορισμός τους θα πρέπει να πραγματοποιείται έτσι ώστε να εξασφαλίζεται η συνέχεια του έργου του επιστημονικού συμβουλίου.

               (5)

               Η δεύτερη θητεία ενός μέλους του επιστημονικού συμβουλίου θα λήξει.

               (6)

               Η πρώτη θητεία επτά μελών του επιστημονικού συμβουλίου θα λήξει και τριών από αυτά δεν θα ανανεωθεί.

               (7)

               Σύμφωνα με το άρθρο 7 παράγραφος 1 δεύτερο εδάφιο της απόφασης 2013/743/ΕΕ, τα μέλη του επιστημονικού συμβουλίου διορίζονται από την Επιτροπή, με ανεξάρτητη και διαφανή διαδικασία επιλογής που συμφωνείται από κοινού με το επιστημονικό συμβούλιο, και η οποία περιλαμβάνει διαβουλεύσεις με την επιστημονική κοινότητα και υποβολή έκθεσης προς το Ευρωπαϊκό Κοινοβούλιο και το Συμβούλιο. Για τον σκοπό αυτό, συνεστήθη μόνιμη επιτροπή για την επιλογή των μελών του επιστημονικού συμβουλίου του Ευρωπαϊκού Συμβουλίου Έρευνας. Η εν λόγω επιτροπή διατύπωσε συστάσεις προς την Επιτροπή για τον διορισμό τεσσάρων νέων μελών του επιστημονικού συμβουλίου και για την ανανέωση της πρώτης θητείας τεσσάρων μελών του επιστημονικού συμβουλίου, οι οποίες έγιναν δεκτές,

         ΑΠΟΦΑΣΙΖΕΙ:
   Άρθρο 1
   Η καθηγήτρια Paola BOVOLENTA διορίζεται μέλος του επιστημονικού συμβουλίου του ΕΣΕ για πρώτη θητεία που λήγει στις 31 Δεκεμβρίου 2020.
   Η καθηγήτρια Eveline CRONE διορίζεται μέλος του επιστημονικού συμβουλίου του ΕΣΕ για πρώτη θητεία που αρχίζει την 1η Απριλίου 2017 και λήγει στις 31 Δεκεμβρίου 2020.
   Ο καθηγητής Andrzej JAJSZCZYK διορίζεται μέλος του επιστημονικού συμβουλίου του ΕΣΕ για πρώτη θητεία που λήγει στις 31 Δεκεμβρίου 2020.
   Ο καθηγητής Giulio SUPERTI-FURGA διορίζεται μέλος του επιστημονικού συμβουλίου του ΕΣΕ για πρώτη θητεία που λήγει στις 31 Δεκεμβρίου 2020.
   Ο καθηγητής Klaus BOCK διορίζεται μέλος του επιστημονικού συμβουλίου του ΕΣΕ για δεύτερη θητεία που λήγει στις 31 Δεκεμβρίου 2018.
   Η καθηγήτρια Athene DONALD διορίζεται μέλος του επιστημονικού συμβουλίου του ΕΣΕ για δεύτερη θητεία που λήγει στις 31 Δεκεμβρίου 2018.
   Η καθηγήτρια Eva KONDOROSI διορίζεται μέλος του επιστημονικού συμβουλίου του ΕΣΕ για δεύτερη θητεία που λήγει στις 31 Δεκεμβρίου 2018.
   Η καθηγήτρια Reinhilde VEUGELERS διορίζεται μέλος του επιστημονικού συμβουλίου του ΕΣΕ για δεύτερη θητεία που λήγει στις 31 Δεκεμβρίου 2018.
   Άρθρο 2
   Τα μέλη του επιστημονικού συμβουλίου του ΕΣΕ απαριθμούνται στο παράρτημα της παρούσας απόφασης.
   Άρθρο 3
   Η παρούσα απόφαση αρχίζει να ισχύει την 1η Ιανουαρίου 2017.

      Βρυξέλλες, 13 Ιανουαρίου 2017.

            Για την Επιτροπή

         Carlos MOEDAS

            Μέλος της Επιτροπής

      (1)  ΕΕ L 347 της 20.12.2013, σ. 965.

      (2)  Απόφαση C(2013) 8915 της Επιτροπής, της 12ης Δεκεμβρίου 2013, για την ίδρυση του Ευρωπαϊκού Συμβουλίου Έρευνας (ΕΕ C 373 της 20.12.2013, σ. 23.).

      (3)  Απόφαση C(2015) 58 της Επιτροπής, της 17ης Φεβρουαρίου 2015, που τροποποιεί την απόφαση C(2013) 8915 για την ίδρυση του Ευρωπαϊκού Συμβουλίου Έρευνας (ΕΕ C 58 της 18.2.2015, σ. 3.).

      ΠΑΡΑΡΤΗΜΑ
      Μέλη του επιστημονικού συμβουλίου του ΕΣΕ

                  Όνομα και ίδρυμα

                  Λήξη θητείας

                  Klaus BOCK, Δανικό Εθνικό Ίδρυμα Ερευνών

                  31 Δεκεμβρίου 2018

                  Paola BOVOLENTA, Universidad Autónoma de Madrid

                  31 Δεκεμβρίου 2020

                  Margaret BUCKINGHAM, Ινστιτούτο Παστέρ, Παρίσι

                  30 Ιουνίου 2019

                  Christopher CLARK, Πανεπιστήμιο Καίμπριτζ

                  31 Δεκεμβρίου 2019

                  Eveline CRONE, Πανεπιστήμιο Leiden

                  31 Δεκεμβρίου 2020

                  Athene DONALD, Πανεπιστήμιο Καίμπριτζ

                  31 Δεκεμβρίου 2018

                  Andrzej JAJSZCZYK, AGH Πανεπιστήμιο Επιστήμης και Τεχνολογίας, Κρακοβία

                  31 Δεκεμβρίου 2020

                  Tomas JUNGWIRTH, Ακαδημία Επιστημών της Τσεχικής Δημοκρατίας

                  31 Δεκεμβρίου 2018

                  Eva KONDOROSI, Ουγγρική Ακαδημία Επιστημών

                  31 Δεκεμβρίου 2018

                  Michael KRAMER, Ινστιτούτο Ραδιοαστρονομίας Μαξ Πλανκ, Βόννη

                  30 Ιουνίου 2019

                  Kurt MEHLHORN, Ινστιτούτο Πληροφορικής Μαξ Πλανκ, Saarbrücken

                  30 Ιουνίου 2020

                  Barbara ROMANOWICZ, Σεισμολογικό Εργαστήριο Berkeley

                  31 Δεκεμβρίου 2019

                  Nils Christian STENSETH, Πανεπιστήμιο του Όσλο

                  31 Δεκεμβρίου 2017

                  Martin STOKHOF, Πανεπιστήμιο του Άμστερνταμ

                  31 Δεκεμβρίου 2017

                  Giulio SUPERTI-FURGA, Κέντρο Ερευνών Μοριακής Ιατρικής της Αυστριακής Ακαδημίας Επιστημών

                  31 Δεκεμβρίου 2020

                  Νεκτάριος ΤΑΒΕΡΝΑΡΑΚΗΣ, Ινστιτούτο Μοριακής Βιολογίας και Βιοτεχνολογίας, Ίδρυμα Τεχνολογίας και Έρευνας – Ελλάδα

                  30 Ιουνίου 2020

                  Janet THORNTON, Ευρωπαϊκό Ινστιτούτο Βιοπληροφορικής (EMBL-EBI) Ευρωπαϊκό Εργαστήριο Μοριακής Βιολογίας

                  31 Δεκεμβρίου 2018

                  Isabelle VERNOS, Institució Catalana de Recerca i Estudis Avançats, Βαρκελώνη

                  30 Ιουνίου 2019

                  Reinhilde VEUGELERS, Καθολικό Πανεπιστήμιο Λουβαίνης

                  31 Δεκεμβρίου 2018

                  Michel WIEVIORKA, Κέντρο Κοινωνιολογικής Ανάλυσης και Παρέμβασης, Παρίσι

                  31 Δεκεμβρίου 2017

                  Fabio ZWIRNER, Πανεπιστήμιο Πάδοβας

                  31 Δεκεμβρίου 2018


title: Απόφαση (ΕΕ) 2017/102 της Ευρωπαϊκής Κεντρικής Τράπεζας, της 11ης Ιανουαρίου 2017, που τροποποιεί την απόφαση (ΕΕ) 2015/5 σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2017/3)

text:
               20.1.2017

               EL

               Επίσημη Εφημερίδα της Ευρωπαϊκής Ένωσης

               L 16/55

         ΑΠΌΦΑΣΗ (ΕΕ) 2017/102 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 11ης Ιανουαρίου 2017
   που τροποποιεί την απόφαση (ΕΕ) 2015/5 σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2017/3)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερο εδάφιο, σε συνδυασμό με το άρθρο 3.1 πρώτη περίπτωση, και το άρθρο 18.1,
   Εκτιμώντας τα ακόλουθα:

               (1)

               Με την απόφαση (ΕΕ) 2015/5 της Ευρωπαϊκής Κεντρικής Τράπεζας (ΕΚΤ/2014/45) (1) θεσπίστηκε το πρόγραμμα αγοράς τιτλοποιημένων απαιτήσεων (asset-backed securities purchase programme, εφεξής «πρόγραμμα ABSPP»). Παράλληλα με το τρίτο πρόγραμμα αγοράς καλυμμένων ομολογιών, το πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές και το πρόγραμμα αγοράς ομολόγων του επιχειρηματικού τομέα, το πρόγραμμα ABSPP αποτελεί μέρος του διευρυμένου προγράμματος αγοράς στοιχείων του ενεργητικού (asset purchase programme, εφεξής «πρόγραμμα APP»). Το πρόγραμμα APP σκοπό έχει να ενισχύσει περαιτέρω τη μετάδοση της νομισματικής πολιτικής, να βελτιώσει τη χορήγηση πιστώσεων στην οικονομία της ζώνης του ευρώ, να χαλαρώσει τους όρους δανεισμού για τα νοικοκυριά και τις επιχειρήσεις και να συμβάλει στην επαναφορά των ρυθμών πληθωρισμού σε επίπεδα κάτω, αλλά πλησίον, του 2 % μεσοπρόθεσμα, ακολούθως προς τον πρωταρχικό στόχο της Ευρωπαϊκής Κεντρικής Τράπεζας (ΕΚΤ) για διατήρηση της σταθερότητας των τιμών.

               (2)

               Η αγορά στοιχείων του ενεργητικού βάσει του προγράμματος APP συνιστά αναλογικό μέτρο περιορισμού των κινδύνων όσον αφορά τις προοπτικές για τις εξελίξεις στις τιμές, καθώς θα χαλαρώσει περαιτέρω τις νομισματικές και χρηματοπιστωτικές συνθήκες, μεταξύ άλλων και στο πλαίσιο του δανεισμού των μη χρηματοοικονομικών εταιρειών και των νοικοκυριών της ζώνης του ευρώ, στηρίζοντας έτσι τη συνολική κατανάλωση και την επενδυτική δαπάνη στη ζώνη του ευρώ, συμβάλλοντας, εντέλει, στην επάνοδο των ρυθμών του πληθωρισμού σε επίπεδα κάτω, αλλά πλησίον, του 2 % μεσοπρόθεσμα. Το πρόγραμμα APP συνάδει πλήρως με τις υποχρεώσεις των κεντρικών τραπεζών του Ευρωσυστήματος βάσει των Συνθηκών, περιλαμβανομένης της απαγόρευσης της νομισματικής χρηματοδότησης, και δεν εμποδίζει τη λειτουργία του Ευρωσυστήματος σύμφωνα με την αρχή της οικονομίας της ανοιχτής αγοράς με ελεύθερο ανταγωνισμό.

               (3)

               Στις 8 Δεκεμβρίου 2016 το διοικητικό συμβούλιο αποφάσισε, συμφώνως προς τον ρόλο του όσον αφορά τη διασφάλιση της σταθερότητας των τιμών, ότι θα πρέπει να γίνουν προσαρμογές σε ορισμένες παραμέτρους του προγράμματος APP προκειμένου να επιτευχθεί ο σκοπός του. Οι σκοπούμενες προσαρμογές συνάδουν με τον ρόλο του διοικητικού συμβουλίου όσον αφορά τη νομισματική πολιτική, συμμορφώνονται πλήρως με τις υποχρεώσεις των κεντρικών τραπεζών του Ευρωσυστήματος βάσει των Συνθηκών και αποτυπώνουν δεόντως παράγοντες διαχείρισης κινδύνων.

               (4)

               Ειδικότερα, ο σκοπούμενος χρονικός ορίζοντας των αγορών βάσει του προγράμματος APP θα πρέπει να επεκταθεί έως το τέλος Δεκεμβρίου 2017 ή και αργότερα, εάν χρειαστεί, και σε κάθε περίπτωση έως ότου το διοικητικό συμβούλιο παρατηρήσει διαρκή προσαρμογή της πορείας του πληθωρισμού συνεπή προς τον στόχο της επίτευξης ρυθμών πληθωρισμού κάτω, αλλά πλησίον του 2 % μεσοπρόθεσμα.

               (5)

               Η ρευστότητα που παρέχεται στην αγορά μέσω των συνδυασμένων μηνιαίων αγορών βάσει του προγράμματος APP θα πρέπει να παραμείνει στο ποσό των 80 δισεκατ. ευρώ έως το τέλος Μαρτίου 2017. Από τον Απρίλιο του 2017 οι συνδυασμένες μηνιαίες αγορές βάσει του προγράμματος APP θα πρέπει να συνεχίσουν με ρυθμό 60 δισεκατ. ευρώ έως το τέλος Δεκεμβρίου 2017 ή και αργότερα, εάν χρειαστεί, και σε κάθε περίπτωση έως ότου το διοικητικό συμβούλιο παρατηρήσει διαρκή προσαρμογή της πορείας του πληθωρισμού συνεπή προς τον στόχο του. Εάν, στο μεταξύ, οι προοπτικές καταστούν λιγότερο ευνοϊκές ή οι χρηματοπιστωτικές συνθήκες πάψουν να υποστηρίζουν την περαιτέρω πρόοδο προς μια διαρκή προσαρμογή της πορείας του πληθωρισμού, το διοικητικό συμβούλιο προτίθεται να αυξήσει το μέγεθος ή/και τη διάρκεια του προγράμματος.

               (6)

               Προκειμένου να διασφαλίζεται συνεχής ομαλή διεκπεραίωση των αγορών βάσει του προγράμματος APP κατά τον σκοπούμενο χρονικό ορίζοντα, οι αγορές τίτλων βάσει του προγράμματος APP με απόδοση στη λήξη χαμηλότερη από το επιτόκιο της διευκόλυνσης αποδοχής καταθέσεων της ΕΚΤ θα πρέπει να επιτρέπονται στον βαθμό του αναγκαίου.

               (7)

               Για τους λόγους αυτούς, η απόφαση (ΕΕ) 2015/5 (ΕΚΤ/2014/45) θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Στο άρθρο 2 της απόφασης (ΕΕ) 2015/5 (ΕΚΤ/2014/45) προστίθεται το ακόλουθο σημείο 10:

                  «10)

                  Επιτρέπονται οι αγορές, στην ονομαστική τους αξία, τιτλοποιημένων απαιτήσεων με αρνητική απόδοση στη λήξη (ή με απόδοση “yield to worst”), εφόσον αυτή είναι ίση ή υψηλότερη του επιτοκίου διευκόλυνσης αποδοχής καταθέσεων. Επιτρέπονται οι αγορές, στην ονομαστική τους αξία, τιτλοποιημένων απαιτήσεων με αρνητική απόδοση στη λήξη (ή με απόδοση “yield to worst”), όταν αυτή είναι χαμηλότερη του επιτοκίου διευκόλυνσης αποδοχής καταθέσεων, στον βαθμό του αναγκαίου.».

   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 13 Ιανουαρίου 2017.

      Φρανκφούρτη, 11 Ιανουαρίου 2017.

            Για το διοικητικό συμβούλιο της ΕΚΤ

            Ο Πρόεδρος της ΕΚΤ

         Mario DRAGHI

      (1)  Απόφαση (ΕΕ) 2015/5 της Ευρωπαϊκής Κεντρικής Τράπεζας, της 19ης Νοεμβρίου 2014, σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2014/45) (ΕΕ L 1 της 6.1.2015, σ. 4).